Ҳисоблагичми ёки бош оғриғи?\nТоморқа хўжалиги: ҳуқуқ ва мажбуриятлар белгиланди\nОилавий тадбиркорликни ривожлантиришга – имтиёзли кредитлар\nПрофессионал таълим дуал таълимга ўтказилади\nДавлат иштирокидаги корхоналар сони 75 фоизга қисқартирилди\nЭкспорт қилувчиларнинг чет элдаги айрим харажатлари компенсация қилинади\nДежавю эффекти: таниш, олдиндан кутилган, жазодан четда қолиш ҳолати\nҲамманинг уйига газ ҳисоблагич ўрнатилди\n«Умумий қозон»дан маблағ қайтарилганда…\nЁндашув алоҳида тартибда – фойдаси умумий\nБошқарувчи ташкилот билан шартномани қай тарзда бекор қилиш мумкин?\nТурмуш ўртоғи рўйхатга олинган жой бўйича\nАкани рўйхатга олиш мумкин эмас\nРад этиш учун асос\nБу кулбада ким яшайди?\nВақтинчалик яшаш учун\nХодимнинг розилигисиз лавозим йўриқномасини ўзгартириш мумкинми?\nИш ҳақи МҲЭКМдан кам бўлиши мумкин\nЭълон қилинган дам олиш кунларини ҳисобга олган ҳолда\nҲуқуқ ва мажбуриятлар офертада қайд этилади\nНорма маслахатчи / 2021 йил / № 14 / Биз яшайдиган уй\nХато кўрсаткичлар, қарздорликлар, шу жумладан асосланмаган қарздорликлар туфайли ўчириб қўйилган замонавий газ ҳисоблагичини блокировкадан чиқариш учун истеъмолчилар тахминан 30 га яқин ҳаракатни амалга ошириши керак. Бу ҳазил иш эмас. Ҳисобга олиш ускуналарининг ишлаб чиқарувчиси бўлган «Texnopark» ўзининг texnopark.uz сайтида ҳисоблагичнинг клапанини очиш учун пароль қандай киритилиши тўғрисидаги видеойўриқномани жойлаштирган.\nУнинг матнини келтирамиз:\nМахсус кодни киритишдан аввал, уйингизда жойлашган барча газ қурилмаларининг ўчиқлигига ва асосий газ қувури крани ёпиқлигига ишонч ҳосил қилинг. Акс ҳолда бу ўз навбатида ҳисоблагичнинг блокировкага тушиб қолишига олиб келади, чунки ҳисоблагич истеъмолчилар хавфсизлиги учун 6 дақиқа мобайнида автоматик тарзда сизиб чиқишга текширув ўтказади.\n1. ENTER тугмасини босиб, ҳисоблагич дисплейини ёқинг.\n2. Дисплейда айни пайтгача ҳисобланган газ ҳажмининг ҳисоб ҳолати акс этади.\n3. ЮҚОРИГА ёки ПАСТГА тугмаларини босиш орқали VAL 20 С менюсига ўтинг.\n4. ENTER тугмасини босиб, VAL 20 C менюсига киринг.\n5. ПАСТГА тугмасини бир неча бор босиб, UP PSSD менюсини топинг.\n6. ENTER тугмасини босиб, UP PSSD менюсига киринг.\n7. Махсус кодни киритинг. Махсус код истеъмолчи қарздорлик ҳолатидан чиққандан сўнг, яъни ҳисобрақамига тўлов амалга оширилгандан сўнг SMS хабарнома орқали маълум қилинади.\n8. SMS хабарномада кўрсатилган махсус кодни ТЕПА ёки ПАСТ тугмалар ёрдамида танланади.\n9. Ҳар бир рақамни танлагандан сўнг ENTER тугмасини босиб, кейинги рақамга ўтилади.\n10. Махсус кодни киритгандан сўнг ENTER тугмасини босинг.\n11. ENTER тугмаси босилгандан сўнг PUD OK менюси очилади. Бу ўз навбатида махсус код тўғри киритилган ва тасдиқланганини билдиради.\n12. Махсус код тасдиқлангандан сўнг ENTER тугмасини босиб, VAL 40 R менюсига ўтинг.\n13. ENTER тугмасини босинг.\n14. ПАСТГА тугмасини бир неча бор босиб, UP OPEN менюсини топинг.\n15. ENTER тугмасини босинг.\n16. 7 сониядан сўнг клапан очиқ ҳолатга ўтади.\nМахсус код нотўғри киритилган тақдирда қандай йўл тутилади?\n1. Бизнинг ҳолатимиз махсус код – 1234. ENTER тугмасини босиб, UP PSSD менюсига киринг.\n2. Масалан, биринчи бўлиб 1 рақамини киритамиз, ENTER тугмаси босилади, иккинчи бўлиб 2 рақами ўрнига 1 рақамини киритамиз.\n3. Сўнг яна икки маротаба ENTER тугмаси босилгач, PUD ERR менюси очилади.\n4. Яна бир бор ENTER тугмасини босиш орқали VAL 20 С менюсига киринг.\n5. ENTER тугмасини босинг.\n6. ПАСТГА тугмасини бир неча бор босиш орқали UP PSSD менюсига ўтамиз.\n7. ENTER тугмасини босиб, UP PSSD менюсига киринг ва махсус кодни қайтадан киритинг.\n8. ENTER тугмасини босинг.\nДиққат! Клапан очиқ ҳолатга ўтгандан сўнг ҳисоблагич 6 дақиқа мобайнида сизиб чиқишга текширув ўтказади. Ушбу вақт давомида табиий газни истеъмол қилиш клапаннинг қайта ёпилиб қолишига олиб келади.\nСохта қарздорликми ёки ҳақиқатдаги қарздорликми – ҳисоблагич учун фарқи йўқ\nЙўриқнома ижтимоий тармоқларни «ёриб юборди»: блокировкадан чиқариш тизими ўта ноқулай, мураккаб, машаққатли ишдан иборат деган фикрлар билдирилди. Ҳар қанча истак бўлса-да, уни ўзлаштириш, тушуниб олиш ва шунчаки қадамма-қадам йўриқномага эргашиш ҳатто техникани чуқур тушунадиганлар учун ҳам душвор иш. Кексаларни эса айтмаса ҳам бўлаверади! Фуқаролар бу ўринда блокировкадан чиқариш бўйича курсларни ташкил этиш керак деган фикрларни билдиришган.\nГаз ҳисобини юритиш замонавий ускуналарини унинг ишлаб чиқарувчиси «ақлли» ва инновацион деб баҳолайди. Истеъмолчи эса ҳайрону лол: «Бунинг нимаси инновация бўлди? Ҳисоблагич эмас, нақ космик кеманинг ўзи. Эҳтимол, блокдан чиқаришни ўргангунча самолётда учиш осонроққа ўхшайди» деган мулоҳазалар билдирилган.\nҚарздорлик тўлангандан кейин абонентнинг телефонига ҳисоблагичнинг менюсига киритилиши керак бўлган код билан SMS келиб тушади. Истеъмолчи баъзида қийналиб қолиши мумкин. Лекин газчилар куну тун ишлашмайди, улар билан доим ҳам тезкор боғланишнинг имкони йўқ. Сервис марказида чақирувингиз кутиш режимида туриши мумкин, агар алоқа узилиб қолса борми, урди худо деяверинг. Шунча сарфлаган вақтингиз ҳавога учади. Ёки пенсионернинг мобил телефони йўқ дейлик ёхуд у Интернетга уланмаган, кодни қаерга ва қандай қилиб киритишни билмади, дейлик. Шу тариқа у қарздорликни тўлаган бўлса-да ёки ҳақиқатда қарздорликка эга бўлмаган ҳолда бир кун, ҳатто ундан кўп вақтга газдан узилиб қўйилиши мумкин экан-да?\nГаз таъминоти ташкилотига истеъмолчилардан янги ҳисоблагичларнинг хато кўрсаткичларидан шикоят қилинган мурожаатлар оқими тўхтаётгани йўқ. Натижада – ҳақиқатда мавжуд бўлмаган қарздорлик юзага келмоқда. Олдиндан тўлови бор бўлган истеъмолчи буни сезмайди ҳам. Сохта қарздорликми ёки ҳақиқатдаги қарздорликми – ҳисоблагич учун бунинг фарқи йўқ. Тизим газ етказиб берилишини автоматик тарзда блокировкалайди. Демак, яна қайта уни ишга тушириш керак, 30 марталаб турли хил тугмаларни босиш керак – бу бош оғриғини абонент ўз оғримаган бошига «сотиб олди».\nҚўнғироғингиз кутиш режимида\nҚайд этиш керакки, истеъмолчиларга калаванинг учини топишда ёрдам беришмоқда. Texnoparkнинг сервис маркази куни тун ишлайдиган режимга ўтиб олган, истеъмолчиларга қадамма-қадам маслаҳатларини бериб турибди. «Ҳудудгазтаъминот» АЖнинг ходимлари муаммони ўрганишмоқда, нореал қарздорликни ечишмоқда, кодни киритишда кўмак беришмоқда. Салбий муносабатлар оқими орасида ижтимоий тармоқларда улар номига илиқ сўзлар айтилган ҳолатлар ҳам учраб туради.\n«Ҳақини вақтида тўланг, шунда муаммолар бўлмайди», – дейишади етказиб берувчилар. Бу-ку, тўғри, лекин газ истеъмоли реал ҳисобланса, ҳисоблагич соат милларидек пухта ишласа шундай. Қани энди, тугмани 30 маротаба эмас, 1-2 бор босишлик билан ускуна ишлаб кетса нур устига нур бўлади. Ҳозирда эса – истеъмолчиларга ҳисоблагичлардан фойдаланиш (блокировкадан чиқариш) ишлари мураккаблашгандан мураккаблашиб кетган. Бошқа ишлаб чиқарувчиларнинг ҳисоблаш ускуналарини танлашда чекловлар қўйилганлиги хусусида эса биз гапирмай қўя қоламиз. Шундай экан, чуқурроқ нафас олинг! Алоқада қолинг! Сизнинг қўнғироғингиз кутиш режимида! «Оsten» «космик кемаси» орбитага чиққан.\nКодни киритишда қийинчиликлар юзага келган тақдирда қуйидаги телефон рақамлари орқали мурожаат қилинг:\n«Ҳудудгазтаъминот» АЖ – 11-04, (71) 200-08-04, (71) 202-11-04;\n«Texnopark» МЧЖ сервис маркази – (71) 210-70-70.\nПрочитано: 397 раз(а)


23:11 / 09.12.2015\nТуркия бош вазири Ахмет Довудўғлу турк қўшинларининг Ироққа олиб кирилишини тажовуз эмас, балки қўллаб-қувватлаш ҳаракатидир, деб айтди.\nДовудўғлунинг айтишича, Ироқдаги турк ҳарбий инструкторларига ИШИД жангарилари хавф солган. “Бу хавф ошганда, биз қўшинларимизни бу лагерни қўриқлаш учун юбордик, бу тажовуз эмас, балки қўллаб-қувватлаш ҳаракати бўлди”, деб Довудўғлунинг айтган сўзларини келтириб ўтди Reuters ахборот агентлиги.\nИроқ ҳукумати маълумотларига кўра, 4 декабрда турк танк батальони Ироқнинг Найнаво вилоятига жангарилар билан курашаётган курд халқ отрядлари жангчиларини тайёрлаш важи билан кирди. Ироқ ташқи ишлар ва мудофаа вазирликлари турк ҳарбийларининг Ироққа киришини мамлакат ҳукумати билан келишилмаган “душманлик ҳаракати” деб атади.\nЎз навбатида Туркия Ироққа қўшинларнинг юборилишини Найнаво вилоятидаги машғулот лагерларида халқ кўнгилли жангчиларини ўқитаётган турк ҳарбий инструкторларини қўриқлаш зарурати билан тушунтирмоқда.


ҚИЁМАТ ҚАРЗ ёки ТОҒДЕК ЯХШИЛИК » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / ҚИЁМАТ ҚАРЗ ёки ТОҒДЕК ЯХШИЛИК\nҚИЁМАТ ҚАРЗ ёки ТОҒДЕК ЯХШИЛИК\n18-10-2018, 15:46, admin\nАсли Хатирчи тумани Жалоир қишлоғиданман.\nОнажоним айтиб берган дадам билан боғлиқ бир воқеа ҳеч эсимдан кетмайди, мунтазам хаёлимда айланиб юради.\n...1985 йилнинг салқин куз ойлари эди ўшанда, ҳикоя қиладилар онам. Дадам раҳматлининг армияда бирга хизмат қилган тошкентлик дўсти Тўйтепадан Жалоирга меҳмонга келган экан. Меҳмондорчилик, дийдорлашиш икки, уч кунга чўзилган. Қайтар чоғида меҳмондўст дадам дўстини ўзининг "Москвич” машинасида Самарқандгача кузатиб қўйган экан.\nКузнинг сўнгги ойлари кун совуқ бўлган. Онам иккаласи қайтиб келаётганларида машина ғилдираги тешилган, аксига олибэҳтиётбаллон йўқ. Шунда ўша атрофдаги уйларнинг бирига кирган дадам қайтариш шарти билан баллон олиб чиққан. Уйга эсон-омон етиб олишган экан.\nЎша пайтларда дадам хасталаниб юрганлиги боис касали жиддийлашиб яна касалхонага тушиб қолган. Афсуски, эндигина 30 ёшни қаршилаган падарибузрукворим касалхонада рихлатга юз тутганини биз болалар кўзда ёш дилда аччиқ алам билан қарши олдик. Ўшанда мен бор йўғи 5 ёшда эдим.\n...Орадан йиллар ўтди. Онажоним кечани кеча, кундузни кундуз демай биз болаларга ҳалол луқма едириб, минг машаққатлар билан вояга етказди.\nТоғдек алпларни ҳам баъзида саросимига солиб қўядиган турмуш ташвишларини нозик елкаларида кўтариб, қавариқ қўллари меҳнатда қотган онажоним ҳаммамизни ўқитди, уй-жойли қилди. Мен тақдир тақозоси билан Учқудуққа келдим. Ўзим севган касбимда ишлаяпман.\n... Ўшанда 2012 йилнинг қаҳратон қиши. Кечки пайт бир дўстим Қулқудуқ овулига бориб келайлик, деб илтимос қилди. Менинг машинамда йўлга чиқдик. Дўстимнинг ишларини битириб ортга қайтдик.\nҚизилқумнинг қишини бу ерда яшаганлар билади, десам ишонаверинг. Изғирин шамол, қор буралаб ёғар. Йўлнинг аҳволи ўзига яраша, алоқа бўлса йўқ. Машинани секинлатиб бошқариб борарканман, кимсасиз йўл бўйида одам қораси кўринди. Сал нарида машинаси қорга тиқилиб қолганча турарди.\nОрқа ўриндиқда ухлаб ётган дўстимни уйғотганча машинани тўхтатдим. Ойнани туширишим билан ҳалиги одам югуриб келди. У машинада ёш бола борлигини чақалоқ йиғисидан билса бўлар эди. Улар кўчада анча қолиб кетган шекилли, ҳалиги одамсовуқда қалтираганча тез-тез гапирар эди.\nУнингмашинаси ғилдираги тешилиб қолган,эҳтиётбаллон йўқ, шунга ёрдам беришимни илтимос қилиб сўрарди. Агар баллон бериб турсам мукофотига пул ҳам беришини гап орасида қистириб ўтди.\nУ гапиряпти, менинг хаёлимда эса дадам билан кечган воқеалар жонланади. Ўшанда ҳам худди мана бу кишига ўхшаб дадам олижаноб биринсондан баллон сўраб олиб, уйга соғ-саломат етиб олган эди. Лекин олган баллонини бўйнидаги қарзини қайтариб беролмаган, сабаби...\nБеихтиёр юзимга табассум ёйилди. Ўша қиёмат қарзниқайтариш имконияти туғилганидан дилимдаАллоҳга шукроналар айтиб, битта ҳам сўз демай машина юкхонасини очдим. Баллонга қўшиб "домкрат”ни сўраб олган йўловчига миннатдор боқдим. Унинг қўлини сиқиб, хайрлашдим-да, йўлимда давом этдим.\nБоядан бери мени жимгина кузатиб турган дўстим, йўл бўйи "жавраб” кетди. Энди у одамни қаердан топасан, манзилини ҳам сўраб олмадинг, баллонга қўшилиб "домкрат” ҳам кетди, деган иддаоларни қалаштирар, мен эса бепарво йўлдан кўз узмай борардим.\nҚанча масофа босиб ўтдим, билмайман. Бир пайт булутли осмоннинг бир чети ёришгандек бўлди. Аввалига чақмоқ чақдими деб ўйладим. Лекин қор ёғаётган бўлса, чақмоқ чақмайди-ку, дейман ўзимга ўзим. Энди чақмоқ деб ўйлаганим сайин шуъла тиниқлашиб борарди. Бундан дўстим ҳам ҳайратда эди.\n...Орадан 2-3 кун вақт ўтиб, ишдан сўнг эшик тақиллаб қолди. Очдим. Ташриф буюрган кишини танимадим, лекин у мен билан қуюқ ҳол-аҳвол сўраша кетди. Менинг танимай турганим юз-кўзимдан билинган шекилли, сўнгра ўзини таништирди. Миннатдорчилик билдириб, баллон ва "домкрат”ни берди.\nЎшандаги яхшилигим эвазига нима сўрашимни, сўради. Мен эса дадамнинг ҳақига дуо қилишини айтдим.\nБилмадим, дадамнинг қиёмат қарзини уздимми?! Узолмаган бўлсам, яна нима қилишим керак, деган хаёл ҳозир ҳам тинчлик бермайди. Сиз нима деб ўйлайсиз?!\n"Учқудуқ" газетаси хабар қилади: ИККИ ДОНА АНОР!\nАёл шаънига доғ туширманг, аёллар.\nОвул шифокори уйли бўлди\n24 ёшли келин устидан ҳукм ўқилди


ОАВ: машҳур Букингем саройининг ошхонаси хавфсизлик юзасидан ёпиб қўйилди\n09:34 / 30.11.2015\nБуюк Британия қироличаси Елизавета II нинг саройидаги банкетлар ва юқори мартабали шахслар учрашуви ташкиллаштириладиган расмий ошхонаси хавфсизлик юзасидан ёпиб қўйилди. Бу ҳақда Daily Telegraph газетаси хабар бермоқда.\nНашрнинг маълум қилишича, ўтган ой Хитой етакчиси Си Цзиньпинь шарафига зиёфат ўтказилган зал текшириш пайтида ёпиб қўйилган. Текшириш хона шифтидаги шубҳали омил сабаб ўтказилган. Сарой матбуот хизматининг маълум қилишича, хонага киришга имкон қачон бўлиши номаълум, бу муаммонинг нечоғли жиддий эканлигига боғлиқ.\nТекшириш давомида хонага туташ қўшни хона ҳам текширилганида унда хавф сезилмаган. Маълум қилинишича, қироличанинг дипломатик қабуллари ва расмий маросимлар қўшни хонада ўтказилади.


«Бетис» — Испания Кубоги соҳиби\nЛа Лига. «Барселона» ва «Севилья» сафарда қийин ғалабани қўлга киритди\nЛа Лига. «Реал» Памплонада ғалаба қозонди, Бензема 2та пенальтидан фойдалана олмади\nЛа Лига. «Атлетико» «Гранада» билан дуранг ўйнаб, 2-ўринга кўтарилди\nЖоан Лапорта: «Ҳали чемпионликка умид бор»\nЛа Лига. «Вильярреал» Данжуманинг дубли эвазига «Валенсия»дан устун келди, «Бетис»да кутилмаган мағлубият\nПике Испания Суперкубоги можароси ҳақида: «Барчаси қонуний бўлган»\nЛа Лига. «Барселона» ўз уйида «Кадис»га ютқазиб қўйди\n«Барса» раҳбарияти клуб мухлисларидан Хави ва жамоа учун бойкотни бекор қилишни сўради\nПике можарога аралашиб қолди. У Испания Суперкубоги Саудия Арабистонида ўтказилишига ёрдам берган\nЛа Лига. «Реал» «Севилья» билан ўйинда суперкамбэк кўрсатди, Бензема 90+2-дақиқада ғалаба голини киритди\nЛа Лига. «Вильярреал» сафарда ғалаба қозонди, «Валенсия» ўз майдонида ютқазди\n«Жаҳондаги энг қийин жамоа «Барса» эмас, бу – «Реал». Вальдано Хавига жавоб қайтарди\nМодричга Италия ва Осиёдан таклиф тушди. 36 ёшли футболчи ёзда эркин агентга айланади


Форишда ҳоким оммавий қабул ўтказди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Форишда ҳоким оммавий қабул ўтказди\n23 июнь 2018 йил\nДавлатимиз раҳбарининг 2017 йил 8 августдаги «Ҳудудларнинг жадал ижтимоий-иқтисодий ривожланишини таъминлашга доир устувор чора-тадбирлар тўғрисида»ги қарорига мувофиқ туманимизда тўртта сектор фаолият юритаяпти.\nСектор раҳбарлари ва ишчи гуруҳтомонидан уйма-уй юриб ўрганишлар, аҳоли билан ўтказилаётган мулоқотлар ижтимоий-иқтисодий соҳаларда кузатилаётган долзарб масалаларни бартараф этишда муҳим аҳамият касб этаётир. Айниқса, бу уй-жой, коммунал ҳамда йўл хўжалиги, энергия таъминоти, транспорт қатнови,ҳудудлар ободлиги, нарх-наво баландлиги, соғлиқни сақлаш, таълим муассасаларидаги камчиликларни бартараф этишда яққол намоён бўлмоқда.\nТуман ҳокими, биринчи сектор раҳбари Абдивали Мустанов ўз сектор ҳудудидаги «Учма», «Дўстлик» ва «Ўхум» маҳалласи аҳолиси билан оммавий қабул ташкил этди. Оммавий қабулда Ўзбекистон Республикаси Президентининг туманда ташкил этилган халқ қабулхонаси мудири Ўткир Маҳамматов, тумандаги бир қатор корхона, ташкилот, муассасалар раҳбарлариҳам иштирок этди.\nАйни кунда «Учма» маҳалласида 1167 та хонадонда 6231 нафар, «Дўстлик маҳалласида 421 хонадонда 2167 нафар, «Ўхум» маҳалласида 623 та хонадонда 3932 нафар аҳоли истиқоматқилади. «Учма» маҳалласида 36 та, «Дўстлик» маҳалласида 61 та, «Ўхум» маҳалласида 76 та кам таъминланган оилалар бор.\nСекторга бириктирилган гуруҳлар томонидан маҳаллаларда истиқомат қилаётган ногиронлар рўйхати алоҳида шакллантирилган бўлиб, уларнинг турмуш тарзи, яшаш шароитлари мунтазам ўрганиб бориляпти. Жумладан, айни кунда «Ўхум» маҳалласида 48 нафар, «Дўстлик» маҳалласида 40 нафар, «Учма» маҳалласида 50 нафар ногиронлар истиқомат қилаётган бўлиб, улар ижтимоий ҳимояга олинган.\nТуман ҳокими, биринчи сектор раҳбари Абдивали Мустанов томонидан «Учма», «Дўстлик», «Ўхум» маҳалла фуқаролар йиғинларида ўтказилган оммавийқабулларда фуқаролардан жами 25 та мурожаатлар тушди.\n«Ўхум» маҳалласида яшовчи Хурсанбой Зарипов барча маҳалладошлари фикрини баён этиб, юқори Ўхум қишлоғида уяли алоқа компаниясининг антеннасини ўрнатишда амалий ёрдам сўраган бўлса, Абдулла Худойназаров аҳолига уч ойдан буён суюлтирилган газ баллонлари келмаётгани, Бахром Қосимов қишлоқнинг ички йўлларини таъмирлашда амалий ёрдам кўрсатишини сўради. Хушбақ Норбоев эса ўз мурожаатида Ўхум – Фориш йўналиши бўйичақатнаётган таксилар ўзбошимчалик билан йўл ҳақини қимматлаштириб юбораётганини баён этди.\nОммавий қабулларда маҳаллаларда тадбиркорлик соҳасини ривожлантириш ҳақида сўз юритилди. Президентимизнинг 2018 йил 7 июндаги «Ҳар бир оила – тадбиркор» дастурини амалга ошириш тўғрисида»ги қарори юзасидан йиғилганларга кенг тушунча берди.\nОммавий қабулда фуқаролар томонидан билдирилган мурожаатларнинг айримлари жойида ҳал этилган бўлса, қолганлари ижро этиш учун тегишли корхона, ташкилот, муассасалар раҳбарларига юборилди.\nБир сўз билан айтганда, давлат бошқаруви идорларини қишлоғу маҳаллаларга, оилаларга, ҳар бир инсонга янада яқинлаштираётган ушбу тизимдан аҳоли мамнун. Сектор раҳбарлари ўзларига бириктирилган ҳудудда яшаётган аҳоли биланҳамнафас бўлиш, муштарак мақсадлар йўлида ҳамжиҳатликда иш юритаётгани, эзгу ташаббусларни тўлиқ рўёбга чиқишида муҳим аҳамият касб этмоқда.


19:50 / 27.06.2017\nЎзбекистон Президенти Шавкат Мирзиёев 1 сентябрь куни нишонланадиган мамлакат мустақиллигининг 26 йиллик байрамига тайёргарлик кўриш ва уни ўтказиш тўғрисидаги қарорни имзолади. Қарор матни ЎзАда эълон қилинди.\n«1 сентябрь – Мустақиллик куни мамлакатимиз истиқлолга эришган, жаҳон харитасида янги, мустақил ва суверен давлат – Ўзбекистон Республикаси пайдо бўлган, халқимизнинг асрий орзу-интилишлари рўёбга чиққан буюк тарихий сана бўлиб, эл-юртимиз томонидан энг улуғ, энг азиз байрам сифатида доимо катта шоду хуррамлик билан нишонланиб келади», — дейилади ҳужжатда.\n«Буюк ва бебаҳо неъмат – мустақилликнинг миллий тараққиётимиз, бугунги ва келгуси авлодлар тақдири, келажаги учун беқиёс аҳамияти йиллар ўтиши билан тобора ортиб бормоқда. Ўзбекистоннинг давлат мустақиллиги халқимизнинг миллий манфаатларини, тинч ва осуда ҳаётини таъминлаш, мамлакатимизнинг халқаро миқёсдаги обрў-эътиборини юксалтиришнинг мустаҳкам пойдевори бўлиб келмоқда», — дея таъкидланади қарорда.\nРеспублика комиссиясига бир ҳафта муддатда «Фидойинг бўлгаймиз сени, Ўзбекистон!» деган бош ғояни ўзида мужассам этган ташкилий-амалий, маънавий-маърифий тадбирлар ҳамда тарғибот-ташвиқот ишлари дастурини ишлаб чиқиш ҳақида кўрсатма берилган.\nМазкур дастурни тайёрлашда 2017—2021 йилларда Ўзбекистонни ривожлантиришнинг бешта устувор йўналиши бўйича Ҳаракатлар стратегияси ҳамда «Халқ билан мулоқот ва инсон манфаатлари йили» давлат дастурининг маъно-мазмунидан келиб чиқиш кўзда тутилган.\nЁзда Ўзбекистон мустақиллигини тараннум этишга қаратилган энг яхши қўшиқ ва мусиқа асарлари учун «Ягонасан, муқаддас Ватан!» республика танловининг якуний босқичини ўтказиш кўзда тутилган. Августнинг биринчи ярмида Ўзбекистон Президентининг ёш истеъдодлар учун «Ниҳол» мукофотига номзодларнинг республика саралаш босқичи ҳамда ғолиблари ижросидаги концерт дастури, шунингдек, «Энг улуғ, энг азиз», «Сени куйлаймиз, замондош!», «Ранглар жилосида – она диёр», «Ватан учун яшайлик!» каби анъанавий кўрик-танловлари бўлиб ўтади.\nМамлакатнинг барча ҳудудларида Мустақиллик байрамига бағишлаб аҳолининг кенг қатламлари ўртасида маърифий учрашувлар, очиқ мулоқот ва суҳбатлар, адабий-бадиий кечалар, маданий тадбирлар ўтказилади.\nБайрам дастурларини тайёрлашга сценарист ва режиссёрлар, ёзувчи ва шоирлар, композитор ва балетмейстерлар, саҳна рассомлари, ёш ижрочилар, фолклор санъати вакилларидан иборат ижодий гуруҳлар жалб этилади.\nМустақиллик байрами Шавкат Мирзиёев


Кутилган хабар! Энди Тошкент метрополитенида суратга олиш тақиқланмайди\nКутилган хабар! Энди Тошкент метрополитенида суратга...\n07.02.2018 15:45 0 55\nТошкентдаги «Wyndham» меҳмонхонасида Халқаро пресс-клубнинг навбатдаги сессияси бўлиб ўтаётгани ва унда «Xabar.uz» ахборот-таҳлилий порталининг махсус мухбири ҳам иштирок этаётгани ҳақида хабар берган эдик.\nТуризмни ривожлантириш давлат қўмитаси раиси Азиз Абдуҳакимовнинг айтишича, шу пайтгача Ўзбекистонда чет элликлар учун бирорта сайт бўлмаган, ҳамма чет эл сайтларидан фойдаланган.\n— Сурхондарёда бирорта туристик классдаги автобус йўқ, Қашқадарёда эса иккита холос. Бизга камида 100 та автобус, 300-400 та минибус керак, — дейди Азиз Абдуҳакимов.\nШунингдек, энг катта янгиликлардан бири — эндиликда Тошкент метрополитенида фотосурат ва видеолавҳага олиш тақиқланмайди. Азиз Абдуҳакимовнинг айтишича, бундан буёғига суратга олишни тақиқловчи белги бўлмаган жойларда фото ва видеосъёмка қилиш мумкин.\nҲодиса 14/11, 08:59\nЯнги метро вагони томидан сув оқди\nЖамият 03/11, 10:11\nИзоҳ: Тошкент метросида жетонлардан фойдаланиш тўхтатилмаган


Олмаотадаги ўзбекистонлик қочқинларга таҳдид кучаймоқда\nЎз диний эътиқоди учун таъқибга учраб¸ Қочқинлар бўйича БМТ Олий комиссарлигининг Олмаота ваколатхонасида қочқинлик изловчи шахс сифатида қайддан ўтган ўзбекистонликлардан зўрлик билан тилхат олиш амалиëти давом этмоқда.\nАввалига ҳибс этилиб¸ сўнра озод қилинган ўзбекистонлик қочқинлардан бири Абдуллоҳнинг Озодликка айтишича, унинг ўзи “рўйхатда туриш муддатим тугаши билан Ўзбекистонга қайтиб кетаман” мазмунидаги тилхатга руҳий босимлар остида имзо қўйишга мажбурланган.\nАбдуллоҳнинг сўзларига кўра, Олмаота ҳибсхоналарида қолаётган 29 қочқиндан ташқари яна ўнлаб Қозоғситонда юрган ўзбекистонликлар айни босим остидадир.\nШаҳардаги бирор уйга беркиниб олиб, ойлар давомида кўчага чиқмай яшаётган диндор ўзбек оилалари кўп, дейди Абдуллоҳ.\n- Миграцияга регистрацияга боргандим. Паспортга регистрация қўйиб бериши керак эди. Ўша ердан МВДга олиб кетишди. Подвалга олиб тушишди. Ўша ерда бироз бақир-чақир бўлди.\nОзодлик: Қанақа бақир-чақир бўлди?\n- Подвалда қанақа бақир-чақир бўлса, шунақа бўлдида.\n- Жуда у даражага боргани йўғу бола-чақа бор эди, ëзишга мажбур бўлдимда. Менга шунақа тушунтиришдики, ҳозир шу нарсани ëзмасам, шу ердан чиқмайман, олиб қолишади. Шунақа тушунтиришдида менга.\nОзодлик: Мазмуни қанақа эди? Нима деб ëздингиз?\n- Иккита ëздиришди. Унақа ҳолатга тушмаганманда мен. Биринчи марта бунақа ҳолатга тушишим. Ўзлари диктоват қилишаяпти. Мен ўзим ëзаëтганим йўқ. “Ҳозирги пайтда қайтиб боришга менга ва бола-чақамга хавф бор. Мен боролмайман. Қозоғистонда бекинмасдан регистрация қилдириб юрибман. УВКБ ООНга документ топширганман қочқинлик ҳақида” деган қоғоз ëздиришди. Ëзиб бўлганимдан кейин яна битта қоғоз беришди. “Бунга нима деб ëзай?” десам, биринчисининг тепасига Ўзбекистондаги адресларим, қачон, нима ëздиришди, аризанинг тепасига шапкачасини ëзишадию, иккинчисига “шапка ëзмайсан, бу ëғидан ëзгин” дейишди. “Нима ëзай?” десам, “Сен ëзавергин. Биз айтиб турамиз” дейишди. Кейин айтишни бошлашди. Уларнинг айтаëтгани менга умуман тўғри келмади. Мен “Буни ëза олмайман” деб айтдим.\nОзодлик: Нима деб айтишди улар?\n- Иккинчисига биринчисига ëзганимнинг умуман тескарисини ëздиришди. “Мен Ўзбекистонга қайтиб кетаман. Ўзбекистонга бориб ҳал қиламан” деб ëздиришди менга. “Бу нарсани ëза олмайман. Бола-чақам бор менинг” десам, “Йўқ, сен ëзасан мана шу нарсани” дейишди. Хуллас¸ морално давление бўлди. Ўша ердан шу нарсани ëзиб чиқиб кетиш керак эди. Бола-чақа борлиги учун мана шу нарсани ëздим.\nОзодлик: Чиқиб кетиб нима қилаяпсиз?\n- Ўтирибман уйга кириб олиб¸ кўчага ҳам чиқмасдан. Мендаги ҳолат битта ҳолат. Расман регистрацияси бор болаларни ҳам мендан кейин олиб кириб мана шунга ўхшаган қоғозга қўл қўйдиришди. Уларники умуман бошқача бўлибди. Улардан “Нима бўлди?” деб сўрасам, “Олиб киришди. Компютердан битта қоғозни чиқаришди. Мана бунга қўл қўйгин” дейишди. “Нима қоғоз?” десам, “Ўзбекистонга ўз хоҳишим билан қайтиб кетаман¸ деб ëзилган қоғоз экан. Қўл қўйишга мажбур эдим” дейишди.\nОзодлик: Агар қўл қўймаса, чиқишмас эди?\n- Милицияларда резултат деган нарса бор. Тепадан буйруқ келади, булар тиқади. Регистрация борми, бирор-бир динга мансубмисиз ëки йўқми фарқи йўқ. Бу нарса умуман ҳеч кимни қизиқтирмайди. Ўзбекистонда насроний динини қабул қилиб бу ëққа келаëтганлар ҳам шундай ҳолатга учрамоқда. Мана шу икки-уч ой ичида Афғонистон фуқаролари бор эди. Бир хиллари уч йил, бир хиллари тўрт йил, бир хиллари бир ой бўлган. 45 та оила Қозоғистондан учинчи давлатга чиқарилди. Бир ой бўлганлари ҳам чиқарилди. Лекин Ўзбекистондан келган қочқинларни диний масалада бўладими, сиëсий бўладими, насроний динига мансуб бўладими Ўзбекистондан қочиб чиққан Ўзбекистон фуқароларини тўхтатиб қўйишди.\n- Сабабини билмаймиз. Департаментга, миграционнийга мурожаат қилганмиз. Оддий ишчилари бир хил пайтда жаҳл устида гапириб юборади. Ўзбекистон бу масалада Қозоғистон билан музокара ўтказганми, буйруқ бўлганми ëки илтимос бўлганми тўхтатилган. Америкадан, Европадан баъзир бирларига билетларигача келган. Билети бор одамлар ҳам чиқиб кета олмаяпти.\nОзодлик: Шаҳардаги битта квартирада бола-чақа қолди. Қандай тирикчилик қилаяпсизлар?\n- (кулиб) Жуда яхши саволларни берасизларда.\nОзодлик: Биз энди журналистмиз. Сизни мен тушунаман.\n- Энди Оллоҳ ризқимизни бериб турибди.\nОзодлик: Нечта болангиз бор?\nОзодлик: Айтмоқчимнаки, ишлай олмаяпсизлар, иш топа олмаяпсизлар, фақат бекинибгина ўтирибсизлар-а?\n- Бу ерда ишлаш тугул, кўчага чиқсангиз, биринчи кўрган милиция олиб кетади.\nОзодлик: Қандай еб-ичаяпсизлар?\n- Қизил ярим ой жамияти пул ажратаяпти. Ўшани бир амаллаб етказишга ҳаракат қилаяпмиз, лекин уй пулларини тўлай олмаяпмиз. Квартира снимат қилиш пул бўладию. Пул рўзғорга ишлаяптилаяпти. Ортиқча газга, светга тўлай олмаяпмиз. Ишқилиб, уйнинг эгалари қиш куни чиқариб юбормаса бўлди кўчага, дейди Абдуллоҳ.\nЭслатамиз, ҳозир Олмаота ҳибсхоналарида 29 қочқин экстрадиция хавфи остида қолмоқда.\nЯқинларининг экстрадиция ҳақидаги суд ҳукми устидан киритган шикоят аризалари қондирилмади.\nШу кунгача Олмали туман суди Олмаота ҳибсхоналарида қолаётган қочқинлардан 24 тасининг шикоят аризасини рад этди.\nОлмаотадаги икки ҳибсхонада сақланаётган 29 ўзбек қочқини шу йилнинг 9-11 июн кунлари ўтказилган “Мигрант” рейди чоғида қўлга олинган. Ўтган ярим йил мобайнида Қозоғистонда ушланган ўзбек қочқинларидан тўртта нафари (уларнинг бири қирғизистонлик, яна бири тожикистонлик) Ўзбекистонга бериб юборилган.\nҲибсда сақланаётганлар Ўзбекистонда таъқиқланган диний-экстремистик оқимларга мансублик ва конституциявий тузумни ағдаришга уринганлик ҳамда қасддан қотиллик қилганликда гумон қилинмоқда.\nАммо ўзбекистонлик бошпана изловчиларнинг ўзлари ҳеч қандай диний оқимга мансуб эмасликларини ва ўзларининг айбсиз эканларини айтиб келишади.


09:49 / 19.03.2017\n«Реал» жамоаси бош мураббийи Зинеддин Зидан Испания чемпионатининг 28-тури доирасида «Атлетик»га қарши кечган ва 2:1 ҳисобидаги ғалаба билан якунланган ўйиндаги ҳолат юзасидан фикрларини билдириб ўтди. У жамоа ҳужумчиси Криштиану Роналдуни ўйиннинг 79-дақиқасида майдондан олган ва унинг ўрнига Искони туширганди.\n«Яна 11 тур қолди. Биз пешқадамлик қиляпмиз, аммо ҳали ҳеч нарса аниқ эмас.\n«Реал» қийин кечган сафар ўйинида ғалаба қозонди. Рақиб бизга кўп муаммо туғдирди, аммо жамоамиз характер кўрсатди. Ҳали олдинда қийин ўйинлар кўплигини биламиз.\nБензема яхши ўйин ўтказди. Ўйин сўнгида 4-4-2 схемасига ўтишимизга тўғри келди.\nЎйинчи алмаштиришлар ҳақида тўхталадиган бўлсам, Роналду билан боғлиқ ҳолат ҳақида хавотир олишга ҳожат йўқ. Криштиану ҳам ҳар қандай футболчи каби захирага олиниши мумкин. У норози эмас, боиси, биз ғалаба қозондик. Мана шундай.\nЖамоа 4-4-2 схемасига ўтиши учун Васкес майдонга туширилди. Шундай ҳолатда барча ҳимояда ҳаракатланади. Бу рақибдан ортга чекинишимизни билдирмайди. Ўз ўйинимизни мувозанатга солишни истагандим.\nБэйл, Роналду ва Бензема бугун кўп куч сарфлашди. Шунинг учун Криштиану ва Карим ўрнига Иско ва Моратани туширдик», – дея Зиданнинг сўзларини келтирган Marca.\nБундан олдинроқ Роналду «Атлетик»ка қарши ўйин вақтида захирага олингани учун норози бўлгани ҳақида хабар берилганди.\nРоналду Зидан Атлетик


ЎЗБЕКИСТОН – ҲИНДИСТОН СТРАТЕГИК ШЕРИКЛИГИ ЯНГИ, ЯНАДА ЮКСАК БОСҚИЧГА КЎТАРИЛМОҚДА - Ўзбекистон овози газетаси\nТашрифнинг иккинчи куни «Раштрапати Бхаван» саройида давлатимиз раҳбарини расмий кутиб олиш маросими бўлди.\nБиз олий даражадаги учрашувларимиз натижасида фаоллашиб бораётган Ўзбекистон — Ҳиндистон муносабатларининг бугунги суръатини юқори баҳолаймиз. Ишончим комилки, ушбу ташриф ва самарали музокараларимиз мамлакатларимиз стратегик шериклигини янги босқичга олиб чиқиш имконини беради, деди Президентимиз.\nМоҳандас Карамчанд Ганди Ҳиндистон миллий озодлик ҳаракатининг буюк раҳнамоси, «гандичилик» ғоясининг асосчисидир. У ўз ватанининг миллий истиқлоли учун курашган ва Ҳиндистонда мустамлакачиликка чек қўйган инсон сифатида қадрланади. Маҳатма Ганди туғилган кун — 2 октябрь миллий байрам сифатида кенг нишонланади. Мазкур ёдгорлик мажмуаси унинг мамлакати ва халқи олдидаги хизматларига ҳурмат ифодаси сифатида бунёд этилган.\nШавкат Мирзиёев буюк давлат ва сиёсат арбоби хотирасига ҳурмат бажо келтирди, мажмуанинг фахрий меҳмонлар китобига дастхат ёзиб қолдирди.\nҲайдаробод саройида Ўзбекистон Республикаси Президенти Шавкат Мирзиёев ва Ҳиндистон Республикаси Бош вазири Нарендра Модининг тор доирадаги учрашуви бўлиб ўтди.\nУчрашувда Ўзбекистон билан Ҳиндистон ўртасидаги сиёсий, иқтисодий, инвестициявий, инновация, транспорт, энергетика, маданий-гуманитар ва бошқа соҳалардаги ҳамкорликни ривожлантириш масалалари муҳокама қилинди, минтақавий ва халқаро муаммолар юзасидан фикр алмашилди.\nҲиндистон улкан иқтисодий имкониятларга эга, саноати ривожланган мамлакат. Ялпи ички маҳсулот ҳажми бўйича дунёда олтинчи ўринда туради. Юқори технологиялар, инновациялар, дастурлаш, соғлиқни сақлаш, хизмат кўрсатиш соҳалари ривожига катта эътибор қаратаётган мамлакатимиз учун Ҳиндистон тажрибаси ва технологиялари муҳим аҳамиятга эга. Ҳиндистон учун ҳам изчил ривожланаётган, инвесторларни қўллаб-қувватлаётган Ўзбекистон истиқболли ҳамкордир.\nБу борада ҳали фойдаланилмаган имкониятлар кўплиги, ушбу ташриф ўзаро манфаатли Ўзбекистон — Ҳиндистон муносабатларига янги суръат бахш этиши таъкидланди. Бунда икки мамлакат ҳудудлари ўртасидаги тўғридан-тўғри алоқаларни фаоллаштириш алоҳида аҳамиятга эга.\nНью-Деҳлида ўтган олий даражадаги музокаралар якунида имзоланган ҳужжатларни ўзаро алмашиш маросими бўлиб ўтди. Унда Ўзбекистон — Ҳиндистон мулоқоти якунида икки мамлакат ҳамкорлигини турли соҳаларда янги, янада юқори босқичга олиб чиқишга қаратилган 20 та ҳужжат имзолангани қайд этилди.\nДипломатик паспорт эгаларини виза талабларидан озод этиш, туризм, қишлоқ хўжалиги, фан-техника ва инновациялар, коинотни тадқиқ этиш ва ундан тинчлик мақсадларида фойдаланиш, гиёҳвандлик воситалари, психотроп моддалар ва прекурсорларнинг ноқонуний муомаласига қарши курашиш, соғлиқни сақлаш ва тиббиёт илми соҳасида ҳамкорлик тўғрисида ҳукуматлараро битимлар имзоланди.\nБундан ташқари, ҳарбий таълим, ҳуқуқ ва адлия, фармацевтика соҳаларидаги муносабатларни ривожлантиришга доир ўзаро англашув меморандумлари қабул қилинди. Имзоланган ҳужжатлар орасида Ўзбекистон — Ҳиндистон ишбилармонлик кенгашини ташкил этиш тўғрисидаги битим, шунингдек, Андижон вилояти билан Ҳиндистоннинг Гужарат штати, Самарқанд ва Агра шаҳарлари ўртасида ҳамкорлик ва шерикликни йўлга қўйиш, Андижон шаҳрида Эркин фармацевтика зонасини ташкил этиш тўғрисидаги англашув меморандумлари алоҳида аҳамиятга эга.\nДавлатимиз раҳбари ҳинд халқига юксак ҳурмат-эҳтиром рамзи сифатида Нарендра Модига буюк мутафаккир Робиндранат Тагорнинг ўзбек тилида чоп этилган 8 жилдли асарлар тўпламини совға қилди.\nМулоқотда давлатимиз раҳбари Ўзбекистон билан Ҳиндистон ўртасида дўстлик ва стратегик шериклик муносабатлари изчил ривожланиб бораётганини мамнуният билан қайд этди. Жорий йилда томонларнинг интилиши натижасида ўтказилган учрашувлар, қатор делегациялар алмашувлари давлатлараро ҳамкорликни янада мустаҳкамлашга хизмат қилаётгани юқори баҳоланди.\nЎзбекистон Республикаси Президенти Шавкат Мирзиёев Нью-Деҳли шаҳрида ўзи учун ажратилган қароргоҳда Ҳиндистон Республикаси вице-президенти, сенат раиси Венкая Найдуни қабул қилди.\nТошкент — Нью-Деҳли — Тошкент.


Шу кунларда республикамизнинг қай бир гўшасига борманг, қизғин иш устидан чиқасиз. Юртдошларимиз ташаббус кўрсатиб, маҳалла, тураржойлар ҳудудлари, ариқ ва кўчалар бўйларига мевали ҳамда манзарали дарахт кўчатлари, анвойи гуллар ўтқазишаётир. Ариқ-зовурлар тозаланиб, табаррук қадамжолар, қабристонлар тартибга келтирилмоқда. Бу жараёнга барча муносиб ҳисса қўшишга интилаётгани, айниқса, қувонарлидир.\nПрезидентимизнинг яқинда эълон қилинган “2016 йилги Наврўз умумхалқ байрамига тайёргарлик кўриш ва уни ўтказиш тўғрисида”ги қарорида ҳам деҳқончилик мавсумининг бошланиши, яшариш ва янгиланиш, қут-барака, ободлик ва фаровонлик рамзи бўлмиш Наврўз фаслида маҳаллаларда, шаҳар ҳамда қишлоқларимизда ҳашарлар, кенг кўламдаги ободончилик ва кўкаламзорлаштириш ишларини ташкил этиш бўйича аниқ вазифалар белгилаб берилган.\nАслида, кўчат экиб, боғ яратиш — халқимизга хос эзгу фазилат. Миллий удумларимизга кўра, оилада ўғил бола туғилса, унга атаб ниҳол экилади. Фарзанд вояга етгунча, ёш кўчатлар улкан дарахтларга айланган. Жорий — Соғлом она ва бола йилида ушбу эзгу анъана янада кенг кўлам касб этмоқда.\nГап шундаки, истиқлол туфайли миллатимизнинг қон-қонига сингиб кетган ушбу бебаҳо қадрият қайта тикланиб, янгича маъно-мазмун билан бойимоқда. Натижада аҳоли тураржойлари ва маҳалла-кўй яшилликка бурканиб, янги боғ-роғларга асос солинаяпти. Тобора кенг қамров касб этаётган бунёдкорлик ҳамда ободончилик юмушлари ҳашар орқали бажарилаётгани, диққатга сазовордир.\nБу йил энг улуғ, энг азиз байрамимиз — мустақиллигимизнинг 25 йиллигини нишонлаймиз. Ушбу қутлуғ айёмни ижтимоий-иқтисодий ҳаётимизнинг ҳар бир жабҳасида юқори натижалар билан қарши олиш анъанага айланган. Шу маънода, ҳар биримиз истиқлолимизнинг 25 йиллигига атаб, 25 тупдан кўчат экайлик. Бу озод ва обод Ватанимизнинг кўркига кўрк, тароватига тароват қўшсин, ҳар манзилу маконимиз боғу бўстонга айлансин.\nМаҳаллалар, шаҳар ва қишлоқларимизда манзарали ҳамда мевали дарахт кўчатлари, анвойи гуллар экиш тадбирлари айни шу кунларда амалга оширилиши мақсадга мувофиқдир. Чунки қуёш ҳамал буржига оғаётган ҳозирги пайтда ўтқазилган ниҳол бехато тутиб кетади. Халқимиз “Ҳамал кирди, амал кирди” дейишининг боиси ҳам шунда.\nДов-дарахтлар, умуман, ўсимлик дунёси гўзаллик, ризқ-насиба манбаи, айниқса, “яшил дорихона” сифатида ғоятда аҳамиятлидир. Шунинг учун кейинги йилларда ниҳолларни экишда ландшафт дизайнини яратишга алоҳида эътибор қаратилаяпти. Яъни ҳар бир туп дарахт ёки бута теварак-атрофдаги бино ва иншоотлар кўринишига уйғунлашиб, яхлит манзара касб этаяпти. Энг асосийси, у атмосфера ҳавосини тозалаш, шовқин-суронни камайтиришда айни муддао бўлаётир.\nМазкур рукндаги бошқа мақолалар: « Янгиланиш ва яшариш рамзи\tОқила, фидойи, ташаббускор »


5та маслаҳат – велосипед минишни бошлаганларга | LifeHaq.uz\nБу маслаҳатлар велосипед минишни бошлаганлар ёки педални айлантирадиган ҳар бир одамга зарур бўлган негиздан хабардор бўлишни истаганларга асқотади. Чамаси, ўриндиққа ўтириб, учиб кетишдан осонроқ нарса йўқдек кўринади. Маълум бўлишича, велосипедни янада кучлироқ яхши кўриб қолишни, шунингдек атрофингиздаги одамларга ҳам бу “вирусни” юқтиришни истасангиз бир нечта оддий ҳолатлар мавжуд экан.\n1. “Велосипед” ва “хавфсизлик” сўзларини синонимга айлантиринг\nАгар шлем фақат экстремал учиш турлари билан шуғулланадиганларга керак деб ўйласангиз, янглишасиз. Эслатиб ўтамиз, велосипед билан боғлиқ авариялар чоғида олинадиган барча жароҳатларнинг 80 фоизи бошга тўғри келади. Йиқилганда сизни ҳимоя қила оладиган оддий, енгил ва қулай шлем сотиб олинг.\n2. Учиш учун шерик топишга уринманг\nАгар ёлғиз учиш сиз учун қийинчилик туғдирса, демак шунчаки буни ёқтирмайсиз. Велосипедда учиш жараёнидан завқ олиш учун зерикмаслик мақсадида кўпроқ дўстларни чақиришга уринманг. Агар одам ниманидир ҳақиқатдан яхши кўрса, бегоналарнинг маъқуллаши ёки кўмагини кутмасдан ёлғиз шуғулланаверади.\n3. Масофани оширинг\nВелосипед – очиқ ҳаводаги универсал тренажёрдир. Бу нафақат ҳаракатланиш воситаси, балки сизга доим тонусда бўлишга ёрдам берадиган кундалик кардио-машқлар копмлексидир. Ҳар куни босиб ўтадиган масофангизни кўпайтиришга ҳаракат қилинг – масофани икки ёки уч баробарга ошириб, организмни зўриқтирмасдан, ўзингиз учун қулай шаклда амалга оширинг. Одатдагидан сал кўпроқ юринг, натижада масофани узайтирасиз ва организмнинг чидамлилигини оширасиз!\n4. Мазахларга қулоқ солманг\nТажрибали велосипедчилар орасига тушиб қолган янгилар ҳазиллар ва мазахлар объектига айланадилар. Ҳаттоки, тажрибали байкерлар буни ёмон ниятда қилмасалар, масалан бир кунда 100 км юра олмаслигингизни айтсангиз, кулиб қўйсаларҳам, уларнинг янгиларга бўлган муносабати сизни қаттиқ ранжитиши мумкин. Аслида, узоқ вақтдан буён велосипедда учадиганлар ўзларининг қандай бошлаганларини унутиб юборганлар. Шунинг учун, улар каби масофани нима учун босиб ўтолмаслигингизга ҳайрон қолманг.\n5. Ҳамма нарсада қулайлик бўлиши керак\nАгар ҳаракатларингизни чеклайдиган тор жинси кийиб чиққан бўлсангиз, яхшиси қайтинг ва бошқа кийим кийинг. Яъни, велоспорт учун мўлжалланган кийим максимал равишда қулай бўлиши керак. Урфга мос кўринишга ҳаракат қилманг, бу аҳмоқона бўлиб чиқиши мумкин. Масалан, айрим қизлар мини-юбкаларда бемалол велосипед ҳайдашнинг уддасидан чиқадилар. Бироқ, бу ҳамманинг қўлидан келмайди. Сочларингизда шамолни ҳис қилиш ҳамда ўтиб кетаётган келишган йигитни мафтун этиш учун масъулиятли лаҳзада кийимингиз сизга ҳиёнат қилмаслиги учун соддароқ кийининг. Рюкзакка устки кийим солишни унутманг, велосипедчилар, айниқса мавсум бошида, кўпинча ёмғир остида қоладилар.\n24/12/2020 13:50:00 32 0 Манба: velosite.ru


Кичик Трамп АҚШдаги юлдузларга мамлакатни тарк этмоқчи бўлишганини эслатиб қўйди\n13:39 / 10.04.2017\nАҚШ президенти Дональд Трампнинг ўғли – кичик Дональд Трамп якшанба куни америкалик шоу-бизнес юлдузларига, улар республикачи бўлиб ўтган сайловларда ғалаба қозонса, мамлакатни тарк этиш ҳақида бонг уришганини эслатди. У бу ҳақда Twitter’даги саҳифасида бошқа бир блогернинг фикрига жавобан ёзган.\nБлогер шундай ёзди: “Сўлларни қўллаб-қувватлаётган франциялик юлдузлар агарда Ле Пен сайловда ютиб чиқса, Канадага кетишларини айтишмоқда. Буни аввал ҳам қаердадир эшитгандим, шекилли?”\nКичик Трамп эса бу саволга дарҳол жавоб ёзди. "Мен худди шу нарсани ваъда қилган машҳур шахслар кўчиб кетишларини ҳали-ҳамон кутмоқдаман!!!" – дея ёзган АҚШ президенти ўғли.\nЎтган йили ўнлаб америкалик шоу-бизнес юлдузлари агарда Трамп президент бўлса мамлакатни тарк этишлари ҳақида маълум қилишганди. Ёш актриса ва ёзувчи Лина Данэм Канадага, комедия жанридаги ижокор Эми Шумер – Испанияга, актёр Сэмюэл Жексон – Жанубий Африкага, актриса ва хонанда Барбара Стрейзанд – Австралия ёки Канадага, қўшиқчи Шер эса Юпитер сайёрасига кетишга ваъда берганди. "Вашингтон экземинер" газетаси маълумотига кўра, якунда улардан ҳеч бири ўз ваъдасини бажармади.\nАҚШ кичик Дональд Трамп\nАҚШнинг Чикаго ва Кливленд шаҳарлари Hyperloop линияси билан боғланиши мумкин\nАҚШ конгрессида Хитой билан урушга тайёрланиш лозимлиги айтилди\nАҚШ барча давлатларни Шимолий Корея билан алоқалардан воз кечишга чақирди\nҲафта бошида илиқ об-ҳаво кузатилади\nОқ уй Туркия Афринда кимёвий қурол қўллагани ҳақидаги баёнотга муносабат билдирди\nЭронда йўловчи самолёт ҳалокатга учради


05:08 23 Сентябр 2020\n14:23 25.10.2016 (Янгиланган 14:35 25.10.2016) Ҳавола олиш\nБу чора хорижлик фуқароларни Москва меҳнат бозорига бундан буён ҳам жалб қилишга имкон беради\nТОШКЕНТ, 25 окт — Sputnik. Москвада меҳнат қилаётган мигрантлар учун патент тўлови нархи 2017 йилда ҳам жорий йилгидек қолади, Москва ҳукумати томонидан пойтахт қонунчилигига тегишли тузатишлар киритилди, деб хабар берди Москва шаҳри иқтисодий сиёсат ва ривожланиш департаменти матбуот хизмати.\nТайёрланган тузатишлар меҳнат мигрантлари учун патент тўлови нархини белгилашда фойдаланиладиган ҳудудий коэффициентини пасайтиради, деди Москва ҳукумати вазири, шаҳар иқтисодий сиёсат ва ривожланиш департаменти раҳбари Максим Решетников.\nЭслатиб ўтамиз, патент тўлови нархи солиқ кодекси томонидан белгилаб берилган патентнинг базавий нархи ҳамда ҳар йили иқтисодий тараққиёт вазирлиги ва ҳудудлар томонидан ўрнатиладиган икки коэффициент орқали аниқланади.\nЯқин орада иқтисодий тараққиёт вазирлиги 2017 йил учун федерал коэффициент-дефляторни расман тасдиқлайди. Қонунчиликка тузатиш киритишнинг мавжуд эмаслиги ўз-ўзидан пойтахтда патент тўлови нархи ошиб кетишига олиб келарди, шунинг учун Москва ҳукумати ҳудудий коэффициентни пасайтириш ҳақидаги қонун лойиҳасини тайёрлади. Бу эса патент тўлови нархининг ойига 4200 рубл миқдорида қолишини таъминлайди.\nМаксим Решетниковнинг айтишича, бу чора шаҳар иқтисодиёти учун зарур бўлган хорижлик фуқароларни Россия меҳнат бозорига бундан буён ҳам жалб қилишга имкон беради. Шу билан бирга, ишчи кучининг сифати кафолати ҳам сақланиб қолади, чунки патент нархи етарлича даражада баланд.


Аллоҳнинг «қачонки болаларингиз балоғатга етса...» қавли\n05:00 / 15.02.2017 1478 pdf Ўқиш режими + -\n«У киши балоғатга етган фарзандини алоҳида қилар ва ҳузурига фақат изн сўраб киритар эди».\nШарҳ: Мўмин-мусулмонлар оилада ана шу муҳим қоидаларга қатъий амал қилишлари, фарзандларини шунга ўргатишлари лозим экан.\nЎтган икки ривоятда «Нур» сурасидаги икки оятнинг маънолари ҳақида кетмоқда. Шу ўринда бу икки ояти кариманинг тафсирини ўрганиб қўйишимиз яхши бўлади.\n«Эй иймон келтирганлар! Қўлингизда мулк бўлганлар ва ўзингиздан балоғатга етмаганлар сиздан уч вақтда изн сўрасинлар: бомдод намозидан олдин, пешинда кийимларингизни ечадиган пайтингизда ва хуфтон намозидан сўнг. (Ушбу) уч вақт сиз учун авратдир. Улардан кейин сизга ҳам, уларга ҳам гуноҳ йўқ. Улар сизнинг атрофингизда, бир-бирингизга айланиб турувчидирсиз. Аллоҳ сизларга оятларни ана шундай баён қилур. Аллоҳ ўта билгувчи, ўта ҳикматли зотдир» (58-оят).\nОлдинги оятларда бировнинг уйига кириш учун албатта изн сўраш лозимлиги айтилган эди. Ушбу ояти каримада эса, уй ичидагиларнинг бир-бирлари олдига кириши учун изн сўраши кераклиги ҳақида гап юритилмоқда.\nАввалда қул ва чўрилар, ҳозирда уй хизматчилари одатда хонадон ичида аралашиб юрадилар. Шунингдек, кичик ёшдаги болалар ҳам. Кўплар бу ҳолатларга писандсизлик билан қарайдилар.\nАслида эса, бу қул, бу чўри ёки бу ўзимизнинг хизматчимиз-ку, ёхуд, бу ўзимизнинг балоғатга етмаган кичик боламиз-ку, демасдан, ҳушёр бўлиш керак. Қул ва хизматчилардан ҳам авратни эҳтиёт қилган маъқул. Болаларнинг эса, одоб-ахлоқ доирасида тарбия топишларига аҳамият бериш керак.\nШунинг учун ҳам Аллоҳ таоло бу ишга алоҳида эътибор қаратиб, Қуръони Каримда оятлар тушириб, унинг ҳукмини баён қилмоқда.\n«Эй иймон келтирганлар! Қўлингизда мулк бўлганлар ва ўзингиздан балоғатга етмаганлар сиздан уч вақтда изн сўрасинлар».\nЯъни, қул ва чўриларингиз ҳамда балоғатга етмаган кичик ёшдаги болаларингиз сиз турган хос жойга киришдан олдин уч вақтда изн сўрасинлар. Ўша вақтларнинг биринчиси:\n«...бомдод намозидан олдин...»\nЧунки бу вақтда одам ҳали ўрнида ётган бўлади. Агар улар изн сўрамай кирсалар, ноқулай ҳолат юзага келиши мумкин.\n«...пешинда кийимларингизни ечадиган пайтингизда...»\nАйниқса, Қуръон нозил бўлган иссиқ ўлкаларда пешин вақтида ечиниб, салқинлаб, дам олмасликнинг ҳеч иложи йўқ. Бу пайтда ҳам изнсиз кириш ноқулай ва гуноҳ ишга сабаб бўлиши мумкин.\nМазкур вақтларнинг учинчиси:\n«...хуфтон намозидан сўнг».\nБу вақтда ҳам кишилар ечиниб, дам олаётган бўлади.\n«(Ушбу) уч вақт сиз учун авратдир».\nЯъни, авратлар очиладиган вақтдир. Шунинг учун қул ва чўрилар ҳам, балоғатга етмаган ёш болалар ҳам изн сўраб кирсинлар.\n«Улардан кейин сизга ҳам, уларга ҳам гуноҳ йўқ».\nЯъни, ўша вақтлардан бошқа пайт қул-чўриларингиз ва балоғатга етмаган ёш болаларингиз изн сўрамай кирсалар, ҳеч бирингизга гуноҳ йўқ. Чунки:\n«Улар сизнинг атрофингизда, бир-бирингизга айланиб турувчидирсиз».\nОдатда хизматчилар ва ёш болаларнинг кириб чиқишлари кўп бўлади. Уларга ҳар киришда изн сўраш жорий қилинса, қийинчилик туғилади. Шунинг учун мазкур аврат вақтларидан бошқасида изн сўрамай киришларига рухсат берилди.\n«Аллоҳ сизларга оятларни ана шундай баён қилур. Аллоҳ ўта билгувчи, ўта ҳикматли зотдир».\nУнинг ҳар бир ояти, ҳар бир ҳукми илмга, ҳикматга асослангандир.\n«Қачон сизнинг ёш болаларингиз балоғатга етсалар, улардан олдингилар изн сўраганидек, изн сўрасинлар. Аллоҳ Ўз оятларини сизга ана шундай баён қилур. Аллоҳ ўта билгувчи, ўта ҳикматли зотдир» (59-оят).\nБалоғатга етган ўғил-қизлар улардан олдин изн сўраб юрган катта кишилар каби, ота-оналари ва бошқалар ҳузурига изнсиз киришлари мумкин эмас.\nРивоятларда келишича, саҳобаи киромлардан бири ушбу оят нозил бўлганидан кейин Расулуллоҳ соллаллоҳу алайҳи васалламга мурожаат қилиб:\n«Ё Аллоҳнинг Расули, менинг онам қариб қолган, мен унинг хизматини қилиб тураман, ҳар кирганимда рухсат сўрашим керакми?» деганида Расули акрам соллаллоҳу алайҳи васаллам:\n«Нима, бўлмаса, онангни кийимсиз ҳолда кўрмоқчимисан?!» дедилар.\nАйнан шу мулоҳаза туфайли балоғатга етган болалар бир оила аъзолари бўлсалар ҳам, бир-бирларининг ҳузурларига киришдан олдин изн сўрашлари жорий қилинган.\nЁш болалар билан қўл бериб сўрашиш\n05:00 / 15.02.2017 1560\nҚизларга нафақа қилиш фазли\n05:00 / 15.02.2017 2193\n1442 05:00 / 16.02.2017\nИcломда фарзанд ҳуқуқлари\nУшбу китоб долзарб масалалардан бири ndash бола ҳуқуқ ларига бағишланган. Маълумки, мамлакатимиз Бутунжаҳон бола ҳуқуқлари конвенциясига аъзо бўлган ва унда давоми...\n3391 05:00 / 15.02.2017\n3097 05:00 / 16.02.2017


Норма маслахатчи / 2021 йил / № 18 / Биз яшайдиган уй\nИссиқлик таъминоти хизматларига ҳақ тўланадиган квитанция тўлдираётганда истеъмолчи томонидан йўл қўйилган хатолар қандай ҳисобга олинади? Истеъмолчи иссиқлик таъминотига тўланадиган нотўғри ҳисобланган тўлов суммасини аниқлаган тақдирда етказиб берувчи эътирозни қандай кирита олади?\n– Бу масалаларни Кўп квартирали уйларда иссиқлик таъминоти хизматлари кўрсатиш қоидалари (15.07.2014 йилдаги 194-ВМҚга 1-илова) тартибга солади. Ўзига ўзи хизмат кўрсатишда тўлов ҳужжатларини ёзиш ва тўлашда истеъмолчи томонидан йўл қўйилган хатолар етказиб берувчи томонидан улар аниқланишига қараб ҳисобга олинади. Ҳисобга олиш асбобини текшириш далолатномаси билан тасдиқланган амалдаги кўрсаткичлар бўйича иссиқ сув сарфини ҳисобга олишдаги хатолар аниқланганда қайта ҳисоб-китоб амалга оширилади (Қоидаларнинг 103-б.).\nТўланиши лозим бўлган сумма нотўғри ёзилганлиги аниқланганда у аниқланган кундан бошлаб, истеъмолчи етказиб берувчига эътирозни ёзма шаклда 5 кундан кечикмай тақдим этади. Эътироз билдирилиши истеъмолчининг иссиқлик таъминоти хизмати учун тўловни белгиланган муддатда тўлаш мажбуриятидан озод қилмайди. Эътирозлар етказиб берувчи томонидан 10 кун муддатда кўриб чиқилади ва унинг асосланганлиги аниқланганда ортиқча сумма кейинги иссиқлик энергияси учун тўловга ҳисобланади. Эътирозни кўриб чиқиш натижалари тўғрисида истеъмолчи 5 кундан кечикмай хабардор қилиниши керак (Қоидаларнинг 101-б.).\nИстеъмолчи етказиб берувчининг қароридан рози бўлмаслиги уни иссиқлик таъминоти хизмати учун тўловни белгиланган муддатда тўлаш мажбуриятидан озод қилмайди. Олинган хизматлар учун тўлов тўланмаган тақдирда, 10 кунлик муддатда етказиб берувчи даъво қилинган суммани мажбурий тартибда ундириш тўғрисида судга даъво аризасини беради (Қоидаларнинг 102-б.).


Бу қизиқ\t18 Ноябрь 00:45 9083\nГидрометеорология хизмати маркази бугун, 18 ноябрь куни Ўзбекистонда кузатиладиган об-ҳаво ҳақида маълумот берди.\nТошкент шаҳрида ҳаво ўзгариб туради, ёғингарчилик кутилмайди. Кечаси ва эрталаб тумуан тушиши мумкин. Шамол шимоли-шарқдан 5-10 м/с тезликда эсади. Ҳарорат кечаси 5-7° совуқ, кундузи 2-4° илиқ бўлади. Йўлларда баъзи жойларда яхмалак кузатилади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шимоли-шарқдан 7-12 м/с тезликда эсади. Ҳарорат кечаси 10-15° совуқ, кундузи 3° совуқ-2° илиқ бўлади. Йўлларда баъзи жойларда яхмалак кузатилади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шимоли-шарқдан 7-12 м/с тезликда эсади. Ҳарорат кечаси 5-10° совуқ, кундузи 0-5° илиқ; шимода кечаси 12-15° совуқгача, кундузи 0-5° совуқ бўлади. Йўлларда баъзи жойларда яхмалак кузатилади.\nТошкент, Жиззах, Самарқанд, Сирдарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шимоли-шарқдан 7-12 м/с тезликда эсади. Ҳарорат кечаси 3-8° совуқ, кундузи 0-5° илиқ бўлади. Йўлларда баъзи жойларда яхмалак кузатилади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шимоли-шарқдан 7-12 м/с тезликда эсади. Ҳарорат кечаси 0-5° совуқ, кундузи 2-7° илиқ бўлади. Йўлларда баъзи жойларда яхмалак кузатилади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушади. Шамол шимоли-шарқдан 7-12 м/с тезликда эсади. Ҳарорат кечаси 3-8° совуқ, кундузи 0-5° илиқ бўлади.\nРеспубликанинг тоғли ҳудудларида ҳаво ўзгариб туради, баъзи жойларда қор ёғиши мумкин. Баъзи жойларга туман тушади. Шамол шимоли-шарқдан 7-12 м/с тезликда эсади. Ҳарорат кечаси 7-12° совуқ, кундузи 0-5° совуқ бўлади. Автойўлларда баъзи жойларда яхмалак ва қор уюмлари юзага келиши мумкин.\n28 Ноябрь 13:57 68133\n29 Ноябрь 14:43 56168\n30 Ноябрь 10:55 33672\n29 Ноябрь 12:05 24337\n28 Ноябрь 09:52 22344


АҚШ иккинчи марта Ойга астронавтлар юбормоқчи — Sof.uz\nЖАҲОН 66,564,291 46,039,906 1,529,700\n23.09 12:14 120 Илм-фан\nНАСА ойга боради. Бу сафар - узоқ вақт давомида. Фото: НАСА\nАҚШ Аэронавтика ва космосни тадқиқ этиш бошқармаси (НАСА) Ойга одамларнинг иккинчи парвози бўлган "Артемида-3" космик дастури учун 28 миллиард доллар ажратилишини эълон қилди.\nЭкипаж икки космонавтдан иборат бўлади - эркак ва аёл. Парвоз 2024 йилга мўлжалланган, аммо бу Конгресснинг 3,2 миллиард долларлик Ой модулини қанчалик тез тасдиқлашига боғлиқ.\nИнсониятнинг Ойга парвозларини давом эттириб, Оқ Уй Американинг космосдаги етакчилигини тиклаш ниятида.\nКосмонавтлар техник хусусиятлари бўйича "Аполлон" сериясининг капсуласига ўхшаш бўлган "Орион" космик кемасида учади.\nОрион - космосга, шу жумладан Марсга узоқ масофаларга парвоз қилиш учун мўлжалланган янги авлод космик кемаси.\nБу 1972 йилдан бери Ойга биринчи қўниш бўлади.\n"Артемида дастурини тўрт йил давомида амалга ошириш учун 28 миллиард доллар миқдорида маблағ ҳисоблаб чиқилган, шундан сўнг биз Ойга қўнишимиз керак. Бунга SLS ракета ташувчиси, Орион, ой модулини қуриш ва, албатта, харажатлар киради", - деди душанба куни НАСА маъмури Жим Брайдстайн.\nУнинг таъкидлашича, ҳозирда 3,2 миллиардлик биринчи транш учун Конгрессдан иложи борича тезроқ розилик олиш жуда муҳим, чунки 2021 йилда одам қўниш учун мўлжалланган транспорт воситасини яратишни бошлаш зарур бўлади.\nШунингдек, 2021 йилга Ой атрофида "Артемида-1" экспериментал учувчисиз миссияси юбориш режалаштирилган бўлиб, у бир ой давом этади ва унинг давомида космик кеманинг баъзи асосий тизимлари синовдан ўтказилади.\nНАСА ерга қўндириладиган аппаратларни ишлаб чиқарадиган бир нечта компанияларга қарийб миллиард доллар тўлади.\nУшбу ўн йилликнинг охирида Ойда сайёрани узоқ муддатли ўрганиш учун зарур бўлган барча инфратузилма билан "Артемида" база лагерини ташкил этиш режалаштирилган.\nОлимлар Ойнинг Жанубий қутбида қандай қилиб муз қазиб олишни ўрганишни истайдилар, чунки у тўғридан-тўғри Ойда ёқилғи ишлаб чиқариш учун ишлатилиши мумкин, бу уни Ердан етказиб беришдан арзонроқ бўлади.\nАртемида билан таққослаганда, 1960-70-йилларда "Аполлон" космик дастури замонавий маънода тахминан 250 миллиард долларга тушган.\nБироқ, ҳозирги лойиҳа учун ажратилган 28 миллиардга "Орион" космик кемаси ва ракета ташувчисини ривожлантиришга сарфланган маблағлар кирмайди.\nОй НАСА астрономия\n4.12 18:41 2276\nБугун, 11:50 1483\n22.10 14:53 214 Илм-фан\n15.10 11:38 295\n28.09 11:31 256 Илм-фан


Аҳмад Аъзам. Куни бизга қолган байроқ (2013) - www.ziyouz.uz\nБош саҳифа МатбуотҲозирги давр матбуотиАҳмад Аъзам. Куни бизга қолган байроқ (2013)\nЧоп этилган 04.03.2015 МуаллифZiyouz.uz\nБу воқеани айтиб берсамми, йўқми ё тарихий обидаларимизга ҳурматимиз катта, осори атиқаларимизни ниҳоятда эъзозлаймиз деганимиз билан аслида, аҳволимиз шундай деб ўкиниб юравериш керакми деган иштибоҳларга бораман. Йўқ, айтмасам бўлмас экан, энди фойдаси йўқдир, лекин кўпчилик билиб қўйгани яхши. Кейин, яна балки, шояд деган умидлар ҳам тарк этмайди.\nТўқсон саккиз ё тўқсон тўққизинчи йили, “Ўзлик” кўрсатуви авжида пайтлари исми ҳам эскичасига, ҳам янгичасига чиройли бир Гулпошша деган аёл телефон қилди. Фамилияси Эргашхўжаева экан. Шунга қараб негадир тагли-тугли оиладан, камида хўжалардан деган фикр келди хаёлимга, бу ҳам бежизга эмас экан. Аёл келди, рисоладагидек бежирим кийинган, жиддий, ўқимишли экани ўзини тутишидан ҳам билиниб турибди, Дипломатия ва халқаро иқтисодий муносабатлар университетида ишлайди ва ҳақиқатан ҳам томири Жанубий Қозоғистоннинг Сайрам қишлоғида ётган азизу авлиёларга бориб тақалар экан. Албатта, аждоди репрессияга учраган ва албатта, қатағон ҳақидаги навбатдаги кўргуликларни эшитаман деб ўйладим…\nЙўқ, Гулпошша опа тамомила бошқа гапни кўтариб келибди ва бу гап бошда менга ривоятга ўхшаб туюлди: соҳибқирон Амир Темур буюк мутасаввуф Аҳмад Яссавий бобокалонимиз қабри устига ёпган табаррук байроқ бугунгача асраб келиниб, ҳозир ҳам бир яхши одамлар қўлида сақланаётган эмиш. Ана холос, дедим ичимда. Жуда ишонгим келди, лекин ичимда шубҳа бор. Эсласангиз, ўша пайтлари башоратчию экстрасенслар сафи селгимаган, ҳаммасида камида биттадан каромат бор, Тошкентда тинчиган миш-миш Фарғонадан чиқиб турар эди. Опа шунақа бир таъсирчан ривоятни эшитган, ривоят Амир Темур ва Аҳмад Яссавийга тааллуқли бўлгани учун жуда ишонгиси келган ва ўйлаб-ўйлаб ишонган ҳам деб ўйладим. Бошда унинг гапларини ана шундай шубҳа-гумонлар кўчасига кириб-чиқиб эшитдим. Илм одамлари орасида соддалари камми, кейин, олти юз йилдан бери не-не осори атиқалар хоку туроб бўлиб кетди-ю, Амир Темур бобомиз Аҳмад Яссавий қабри устига ёпган байроқ тилла толадан тўқилган бўлса-да, ҳалигача омон қолар эканми, хуллас, ишониш ҳам қийин-да. Лекин Гулпошша опа бу байроқ ўз аждодларида сақланган ва ҳозир ҳам бор, деяпти! Опанинг гаплари мўъжизага тортиб кетади-ю, лекин тарих тубидан чиқиб келяпти, аввалбошдаги шубҳаларим энди ҳайратга айланди: бордию ривоят эмас, рост бўлиб чиқса-чи!\nОпа сувратини ҳам олиб келганман, деди, видеотасвирда! Ана, энди ҳақиқатан ҳам мўъжизани кўргандек ВХС тасмасига туширилган тасвирларни кўриб олдим. Йўқ, бу уруш ялови, ҳарбий байроқ эмас, жуда катта учбурчак, икки киши икки учидан тортиб турибди, шунга қараганда тенг томонлари икки метрча чиқади, ўртаси нимадир кўк-яшил материал, ғиж-ғиж арабча матнга тўла ҳошияси йигирма сантиметрлар келади. Бу нимадир диний, тариқат мақоми акс этган байроқ, шунинг учун безаксиз. Зиёратларга борган жойларимда азизу авлиёларнинг марқадига ёпилган сўзана, гулдор чойшаб, гиламчаларни кўрганман, баъзилари жуда эски, лекин бунақа байроққа дуч келмаганман. Ўзим варақлаб кўрган тарих китобларидаги суратлар, альбомларда ҳам бунақасига кўзим тушмаган. Бу байроқ ноёб эди: матоси ўша даврлар Каъба устига ёпилган бахмалнинг бир бўлаги экан. Энди табиийки, жуда эскириб кетган.\nЙўқ, буни ҳозир кўрсатмаймиз, унга бошқаларнинг эътибори тушмасдан олиб келамиз, кейин бамаслаҳат бир йўли топилар. Ҳозир у бошқа давлатнинг мулки, жория қилсак, ўша ернинг ўзидан олиб кетиб қолади, олиб келгандан кейин билдирсак, қайтариб беришни талаб қилади. Аммо уни бу ҳолда ҳам қолдириб бўлмайди. Бугунги кунда янги мустақил давлатлар ўз тарихини яратишга интилиб, ҳақиқий умум тарих кўрпасини ўз устига тортиб ётган давр, айниқса Аҳмад Яссавий бобомиз икки миллатнинг ҳам бирдек табаррук ҳазрати. Кейин Амир Темур бобомиз Яссавий бобомиз қабри устига маҳобатли мақбара тиклаганини, жуда кўп ҳожатмандларнинг кунига ярайдиган баҳайбат дошқозон қуйдирганини тарих китобларидан биламиз, қозон ҳозир ҳам бор, зиёратга борганда кўрганман, ичи тўла содда халқимиз ташлаган хайр-эҳсон пули, бир давр Петербург музейида бўлиб яна қайтиб келган, лекин у тунч, яъни бронзадан қуйилган, яна минг йиллар туриш беради, аммо қабр устига ёпилган байроқ матодан тикилган, бу мато ҳар қанча пишиқ бўлмасин, олти юз йилдан бери сақланиб келаётгани, бари бир, кўнгилнинг туб-тубида иштибоҳ туғдиради ҳам. Шунинг учун байроқ ҳақида кўрсатув қилишга ҳали бор, деган фикрга бордим. Энг асосийси – байроқнинг ўзини кўриш, иложини қилиб яна Тошкентга олиб келиш (яна деганимнинг тагида кўп гап бор, расамади билан буни ҳам айтаман). Албатта, бекитиқча, билдирмай келтириш керак. Унгача Гулпошша опанинг аждодлари бошига тушган кўргуликларини ёзиб турамиз. Ими-жимида бир ўзим бораман, нима қилиб бўлса ҳам қайтариб олиб келаман! Байроқ жуда азиз, лекин назаримда тақдири омонат эди.\nБир мўъжиза юз берадигандек ва ўзим аралашиб, мушкулотни ечадигандек ишонч уйғонди. Шундай табаррук нарсанинг тақдирига аралашиш бир шарафга эришиш имкониятидек ва бу имконият олдимга келиб тургандек туюлди.\nТўғриси, бориб олиб келаман деган фикрдан кўнглим ёришиб, ёш боладек серҳаяжон бўлиб қолдим. Қаранг-а, шундай табаррук нарсани билдирмай олиб келиш менинг чекимга тушса-я! Худо ол, қулим, дегани шу-да. Аммо у Тошкентга бир келган, сейфда қулфланиб ётиб-ётиб яна қайтиб кетган. Айтсам ишонмайсиз-а? Шундай бўлган! Уни олиб келган отахоннинг гапларига ҳам, байроққа ҳам ишонмаганлар, буни тарих музейига топширинг-да, Сайрамингизга қайтиб кетаверинг, дейишган. Отахоннинг дили озор топиб, байроқни қайтариб олган-да, Сайрамига жўнаб юборган. Ишонмайсиз-а? Албатта, ишониш қийин, лекин шундай бўлган.\nБайроққа ана шундай муносабат ўйлантиради, одамни кўп нохуш хулосаларга тортиб кетади. Унгача бундай бўлмаган, Туркистон, хусусан Сайрам аҳли бу байроқни Амир Темур бобомиздан мерос деб кўз қорачиғидек сақлаб келган.\nГулпошша опанинг айтишича, бундай бўлган. Соҳибқирон Амир Темур буюк мутасаввуф Аҳмад Яссавий қабри устига мақбара тиклагандан сўнг унинг қабри устига бу байроқни ёпган. Байроқ чор Россияси босқинигача қабрга ёпиғли турган, зиёратга келган халқ тавоф қилиб юрган. Ясси – Туркистон шаҳри истило қилинишидан олдин, чор қўшини яқинлашиб қолганидан хавотирга тушиб, байроқни руслар олиб қўяди, деган ўйда уни олиб яширганлар, қаерда, кимдалигини оғзига маҳкам, хос одамларгина билган. Тўғри қилинган, чунки руслар келгандан кейин Яссавий бобомизга тегишли ҳамма нарса хатга олиниб олиб кетилган. Билмаган одамга кўримсиз туюладиган байроқнинг тақдири аянчли бўлиши турган гап эди. Дошқозонни биласиз, тортиб олиниб, Петербургга олиб кетилган. Руслар олиб кетган ашёларнинг икки жилдлик альбоми Қозоғистонда нашр этилган, улар орасида, табиийки, байроқ тасвири йўқ. Шунга қараганда, байроқ Туркистонга руслар кирмасидан олдин олиб яширилган. Шу билан авлодма-авлод, сандиқма сандиқ ўтиб келаверган.\nМустақилликдан кейин ҳам байроқдан ажралиш хавфи сақланиб, яна сир тутилган, қабрга, ўз жойига ёпсак, давлат олиб қўйиши, пойтахтдаги бирон музейга бериши ва музейларнинг бу аҳволида шу билан бадар кетиши мумкин деган хавотирда. Бу орада Тошкентда Амир Темур музейи қурилади. Шу билан Туркистон аҳлининг кўнглида умид ҳам кўтарилади: ана энди байроқнинг ўрни топилди – Амир Темур бобомиз ёпган байроқ унинг музейида туриши керак!\nБайроқ очиқланади, оқсоқолларга маслаҳат солинади: уни ўзимиз бундай сақлаб туролмаймиз, Тошкентга олиб бориб, соҳибқирон бобомиз музейига берайлик, унинг шунча вақт сандиқларда бекиниб ётгани етар, энди бутун ўзбек халқи кўрсин, фахрлансин. Бу маслаҳат ҳаммага маъқул тушади ва охирги марта байроқ уйида сақланаётган отахон халқнинг дуоси ва розилигини олиб уни Тошкентга олиб келган…\nОтахон байроқни очилажак музейга келтирган ва бу соҳибқирон Амир Темурнинг байроғи деб, унинг тарихини айтиб берган, буни музейга қўйсангиз-да, эвазига битта гилам берсангиз, мен гиламни олиб бориб масжидимизга, халқнинг пойига тўшасам, деган.\nАна, бюрократиями, илмий шубҳачиликми ё лоқайдликми шу ердан бошланади. Аввалига байроқнинг Амир Темур давридан бери сақланиб келаётганига ишонишмаган ва бу ҳам тўғри туюлади, кейин Амир Темур музейига қўядиган бўлгандан кейин албатта ишончли экспертизадан ўтказиш керак. Гулпошша опанинг югур-югури билан байроқ тарихчи ва бошқа мутахассис олимларга кўрсатилиб, уларнинг жуда қадимий деган хулосаси олинган. Уни экспертизадан ўтказишнинг техник имконияти бўлмаганми, ишқилиб қилинмаган, фақат ҳошия қисмидаги ёзувлар Шарқшунослик институтида кўчириб олиниб, таржима қилинган. Олимлар байроқ тарихи борасида қатъий фикрга келганми, келмаганми, ишқилиб, у ўша пайтлардаги катта бир раҳбар ҳукмига топширилган. Совет комсомолининг шонли юришлари мавзуида докторлик диссертацияси ёқлаган бу раҳбарга байроқ жўн бир эски латта бўлиб туюлганми ё Амир Темур билан Аҳмад Яссавийга тегишли деган гапни оми халқ тўқиган бир чўпчак-да, деб ўйлаганми, ишқилиб, уни икки-уч ой сейфига ташлаб қўйган. Айтишларича, уни Амир Темур музейи залларида намойиш этиладиган осори атиқалар сафига киритмаган ҳам. Балки ишонмагандир, балки иккилангандир, бу ёғини ўзи билади, ишқилиб, бобойга айтинглар, бу нарсасини олиб бориб тарих музейига топширсин-да, Сайрамига кетаверсин, деган. Вассалом, отахонга битта гилам бериш, байроқнинг тарих музейида ҳам экспонат қилиб қўйилиши ҳақида гап бўлмаган. Ҳолбуки, бунақа байроқ на Ўзбекистоннинг, на Марказий Осиё давлатларининг бирон жойида, эҳтимолки бутун ислом оламида йўқлиги ҳақиқат эди. Кейин, халқнинг Аҳмад Яссавийдек улкан диний арбоб, тариқат пирига тегишли ашё ҳақида ривоят тўқиши ҳам ақлга сиғмайди. Умуман бу байроқнинг Тошкентга келиши ва қадр топмай қайтиб кетиши ҳам ақлга сиғмайди.\nБу ёқда қазилмалардан чиқиб қолган ҳар бир ашёни пуфлаб кўзга суртиб ётибмиз, чет эллардан тадқиқотчилар келиб, бир сопол кўза синиғида безак топса, дўпписини осмонга отяпти-ю, соҳибқирон бобомизнинг байроғига муносабат шу бўлса! Байроқ нима бўлганда ҳам узоқ тарихда Аҳмад Яссавий қабрига ёпиб келингани билан ҳам табаррук осори атиқа-ку!\n“Ўзлик” кўрсатуви от устига миндирган пайтлар, ўзимга ишончим ўзимдан ҳам баланд. Шу ишончимга таяндим, ўша отахонни топаман, у киши қайтиш бўлган бўлса, авлодини топаман, нима қилиб бўлса ҳам байроқни беришга кўндираман! “Ўзлик”ни гапираётганим бу кўрсатувнинг машҳурлиги байроқ борасидаги музокараю гуфти-гўларда кўп қўл келган.\nГулпошша опанинг аждодлари бошига тушган репрессия кўргуликларини ёзиб олдим-да, эртаси куни кассетани қўлтиқлаб бош вазир ўринбосари Ҳамидулла Кароматов ҳузурига кирдим. У киши бир йиғилишга отланиб турган, гаплашишга вақти йўқ экан, ака, кейинроқ келинг, деди. Кўп вақтингизни олмайман, атиги икки дақиқа, бир нарсага кўз ташлаб беринг, илтимос, деб кассетани кабинет қуйисида турган магнитофонга тиқдим. Ҳамидулла Кароматов сал диққат бўлиб магнитофонни қўшди ва байроқни кўриб, ҳайрону лол бўлиб қолди: нима бу, бор нарсами? Мен шоша-пиша икки оғиз изоҳ бердим. Бош вазир ўринбосари тарихни яхши биладиган одам, ҳайратга чўмди, бунақасини кўрмаганман, дунё кезиб юрибман, шарқ мамлакатларидаги кўп азиз-авлиёларнинг қабрини зиёрат қилдим, аммо бунақа байроқни кўрмадим, ўзимизда ҳам йўқ, жуда эскилигига қараганда ноёб дурдона, Амир Темур бобомиздан мерос бўлиши бор гапга ўхшайди, биздан олдингилар чатоқ иш қилган экан, қанийди қайтариб олиб келсак, деди. Мен бориб олиб келаман, дедим. Қандай қилиб, чегарадан қандай олиб ўтасиз, деб хавотирланди у киши. Машинамнинг ўриндиғига тўшаб, устида ўтириб ўтавераман, қайси чегарачи билиб ўтирибди, бу бир эски латта экан, деб ўтказиб юбораверади, дедим. Бош вазир ўринбосари ўйланиб қолди, маъқул, олиб келолсангиз, зўр иш бўлар эди, лекин тез бориш керак, у ёқнинг ўзи эга чиқмасдан, деди. Бир оз харажати чиқиши мумкин, байроқни сотиб олсам, катта пул сўрашса, дедим, топинг, қайтганингиздан кейин ҳаммасини ўзим қоплаб бераман, деди Ҳамидулла Кароматов.\nШундай қилиб борадиган бўлдим. Хаёлимда ҳар хил ҳисоб-китоб, ҳаммаси тўғри бўладигандек, аммо байроқнинг қадри баландлигини энди билиб, ростдан ҳам катта пул сўрашса-чи? Масалан, минг-икки минг… балки ўн минг доллар берасан деб қолишса, бу ёғи чатоқ. Ана шу чатоқликни ҳал қиламан деб, валломат, фидойи дўстим, “Матбуот тарқатувчи”нинг бош директори Рустам Қосимов олдига бордим. Унга масалани тушунтирган эдим, катта савоб иш экан, хўп десангиз, бирга борамиз, деб қолди. Зўр бўларди, дедим, фақат ёнингизга каттароқ пул олиб оласиз-да, кўкидан, дедим.\nКелишдик-да, эртаси куни эрталаб Рустам аканинг “Эсперо”сида қайдасан Сайрам деб йўлга отландик, Ғишткўприк божхона постига етай деганда чегарадан паспортсиз ўтказмаслиги эсга тушиб, орқага қайтиб, ҳужжатдан камимизни тўлдириб олдик. Ўзимизнинг божхонадан беишкал ўтдик, Қозоғистон божхонаси ҳужжатларни текширди, машинага рухсатномани ичкаридан оласизлар, деди аскар йигит. Ичкари кирсак, машина учун олти минг тўлашимиз керак экан, зобит йигит, ТВнинг кучи-да, мени таниб қолди, ҳам депутатлик гувоҳномамни кўриб, сиздан пул олмайман деб, текинга рухсатнома ёзиб берди. “Эсперо”нинг тумшуғини Чимкент йўлига тўғрилаб, газни босдик…\nЙўл бўйи биронта “дан”чи кўрмадик, ҳеч ким тўхтатмади. Сайрам йўлига бурилиб, қишлоқлардан оралаб ўтаётганимизда бу ерларнинг нимасидир ғалати туюлди: ҳар бир ҳовлидан жуда узун, ўттиз-қирқ метрлик қувур ё тўғри улама хода кўтарилган. Аввал бу ерларда кўп чақмоқ чақади шекилли, яшинқайтарғичмикан, лекин нимага бунча баланд деб ўйладим. Кейин разм солсам, ҳаммасининг учида “мўйлови” бор: антенна экан, бари Ўзбекистонга тўғриланган. Борганда сўрадим, бу ердагиларнинг ҳаммаси шунақа узун антенна билан “Ўзбекистон” телеканалини тутар экан. Демак, бу ёғидан кўнгил тинч: “Ўзлик”ни кўрадилар, мени кўпчилик танийди.\nТўғри тарих музейига бордик. Олдин ҳам бир келганман. Музей директори Мираҳмад ака ишлаб ўтирган экан. Кўришиб-сўрашиб, байроқни суриштиришга тушдик.\nБайроқни отахон Тошкентдан қайтариб олиб боргандан кейин, менда турса бир кор-ҳол бўлиб қолмасин деб, Сайрам тарих музейига, Мираҳмад акага топширган. Орадан вақт ўтиб, чол вафот қилган, байроқ музейда қолган. Яна орадан сал вақт ўтиб, чолнинг яқинлари байроқ ўзимизда турсин, халқ Сайрамда қолиб кетадими деб безовта бўляпти деб, сўраб ўзларига олиб кетган. Кейин яна нимадир бўлиб, нимадир қўйиб, байроқ бир одамнинг қўлига ўтган ва Манкент қишлоғининг тарих музейидан қўним топган. Байроқ ҳозир шу музей деворида осиғли экан. Бу гапни эшитиб юрагим тушиб қолай деди: шундай ноёб нарсани қанақасига очиққа осиб қўйишади! Яна қишлоқ музейида!\nБир гапни айтиш керак: Қозоғистондаги кўп ўзбек қишлоқларида тарих музейи бор, уларда ўз тарихини билишга қизиқиш жуда катта. Музейларки мослаштирилган биноларда эмас, кўпи учун алоҳида иморатлар қурилган, кўплаб осори атиқалар йиғилган. Аҳолининг ўзи тиклаган, ўзи ғамхўрлик қиладиган бу музейлар четдан борганга жуда қизиқ, одамнинг ҳавасини, нимага бизда бунақа эмас деган озгина ҳасадини ҳам уйғотади.\nХай, майли, бу алоҳида мавзу, биз учун асосийси, байроқ омон, музейда осиғли, музей Манкент деган қишлоқда. Манкентга етгунча бир неча қишлоқ ораладик, Оқсувми деган сой ёқалаб юрдик, биздагига қараганда уч-тўрт даража салқинлиги учунми, ҳавоси хушёқим, умуман чиройли жойлар экан. Манкент ҳам баҳаво, ҳовлилари пасту баланд, кўчалари иланг-биланг, истарали бир қишлоқ экан. Музейни топиб борсак, берк, кўчада юрганлар бизни қизиқсиниб ўраб олишди, Рустам ака бу қадар эътиборга тушганимиздан ҳайрон, менга эса сабаби маълум – осмонга баландлаб кетган антенналар. Шу одамлар айтди, музей директори, Нормаматми, Тошмаматми, деган одам экан, очиғи, исми аниқ эсда йўқ, шунинг учун, келинг, Нормамат дейлик, хуллас, шу кишининг бугун музейга келиш-келмаси даргумон, ҳозир – масжидда бўлса эҳтимол. Урим-бурим кўчадан масжидни топиб бордик, намоз вақти бўлмагани учун одам йўқ, қўшни ҳовлидан бир ёши ўтган киши чиқиб қолган эди, ундан музей директорининг уйини сўрадик. “Э-э, Нормамат аками?” деганига қараганда, Нормамат ака бизга ака эмас, отахон бўлар экан. Яна бир бурилмали кўчага бурилдик. Салдан кейин бу кўча ҳам торайиб, олдинга юрсак, орқага бурилиб олишимиз гумон, “Эсперо”дан тушиб, икки оёққа миндик. Кўчанинг охирларига бордик, учта дарвозага тақалдик. Айтдим-ку, бу ердаги ҳовлилар пасту баландлигини. Шу одам бўйи пастликдаги чўп-чўқир билан ўралган томорқасида бир кампир куймаланиб ётган экан, кўча лабида туриб чақирдим, салом бериб, Нормамат отахоннинг эшигини сўрадим.\nКампир бошини кўтарди-да, бир муддат каловланиб қолди, кейин “Вой! Вой! Аҳмад Аъзам! Аҳмад Аъзам! Бугун ўнг ёғим билан турган эканман. Бу томонларда нима қилиб юрибсиз? Вой, айнониб кетай” деб биз томонга келаверди. Мени таниётгани телевизор туфайли эканини билсам ҳам кўнглим бошқача бўлиб кетди. Эътибор кимга ёқмайди дейсиз! Рустам ака ҳам жуда ҳайрон: “Э-э, шу ерда ҳам сизни билишадими?” деб ғуруримга мой сепади. Кампир гапни “Ўзлик”дан олди. Аҳмад Аъзамдек одамки ўз оёғи билан келиб қолган экан, бир пиёла чой қилиб бермасдан қўйиб юбормаслигини билдирди. Ичимда бу ердагилар шу кампиригача мени билса, демак, сиздек одам ўзи сўраб келибдики, манг, байроқ сизга, деб қўлимга тутқазиб юборишадигандек туюлди. Шу-да, ким ўзини яхши кўрмайди, бу ёқда бошқа мамлакатнинг овлоқ қишлоғида кампирларгача таниб турса! Ишқилиб Худойимнинг ўзи ишимизни ўнглаб тургани рост бўлиб чиқсин-да, деб юрагим пўкиллаган.\nСал наридаги уй ўша Нормамат отахонники экан, ҳали ўзини кўрмай, отахон деб ғойибдан хушомадни бошлаб юбордим. Аммо отахони тушмагур уйида ҳам йўқ экан.\nЯна музейга қайтиб келдик, энди нима қилдик деб бошимиз қотиб ўтирганда бир отахон келиб музей эшигини очди. Ана, ниҳоят мақсадга эришдик! Ўзи экан!\nНормамат отахон соқоли бежирим кузалган, бошида дўппи, эгнида пўрим яктак, босиқ-вазмин, ҳадеганда очилавермайдиган киши экан, менга ичимдагини топ деган қувлардан туюлди. Майли, бу ҳақда кейин.\nМузейга киришимиз билан аланглаб байроқни топдим. Мана, шунча орзиқтирган нарса кўз олдимда турибди! Томонлари икки метрча, чеккасига йигирма сантиметрлар келадиган пишиқ бўз ҳошия тикилган, қолган жойи, яъни ўртаси пати тўкилиб, тўқ яшил ранги унниқиб кетган бахмал. Бахмали Маккада Каъбага ёпилиб, ҳар ҳайитдан кейин янгиланадиган бахмалдан махсус олиб келтирилган, четидаги ҳошия бу ерда тикилиб, эскирганда янгилаб турилган. Бахмал байроқ шунча эскилигига қарамай салобати билан босади, кўнгилга бир маҳобат солади. Фақат… очиқ деворга қоқилган! Ҳа, ишонаверинг, ҳалиги дераза шишасини қотирадиган бир сантиметрлик майда мих бор-ку, тортиб, шу билан қоқиб чиқилган. Пастга осилган қисмига қўл етади, ана шу қўл етадиган қисми титилай деб турибди – ким кирса тавоф қилади-да.\nМузей биноси ялангликда янги қурилган, деразалари кенг, баланд, лекин панжараси йўқ. Турган гап, байроқни шу шароитда шундай сақлаётган, яна ёши катта одамга бунақа қилиш нотўғри, уни махсус иқлим муҳитида, қулфланадиган экспонат сифатида сақлаш лозим деб ақл ўргатишдан фойда йўқ. Ҳозир унинг кўнглини ранжитмай, иш битишини ўйлаш керак.\nОтахон Тошкентдан келганимизни эшитиб чой дамлади, қанд-қурс қўйилган столига манзират қилди.\nМен сипориш олиб, секин байроқ ҳақида гап бошладим. Ҳали мақсадга ўтганим йўғ-у, аммо отахон бирдан сергак тортди, мисоли осмонга хира булут пардаси тортилди. Гапларимни ҳар замонда ҳа, ҳм деб эшитгани билан буқиниб олаверди. Ҳа, осиб қўйибмиз-да, халқда шунақа қадимги деган гап бор, энди Худо билади, бизлар билмасак, одамлар кириб тавоб қилади, бир нарса дейиш ноқулай, ўзларининг мулки-да, биз бир қоровул… Байроқни сал пачакилаб, келганларингга ҳам унча арзимайди, демоқчи. Менга ўхшаганининг кўпини кўриб, ичдан пишиб кетган чол, энди уни отахон дегим келмай қолди. Гаплашгани сайин руҳим тушиб боряпти: ҳай, бу чолнинг байроқни берадиган сиёғи йўғов. Бўлмаса, ваъдани катта қиляпман: байроқни Амир Темур музейига қўямиз, чолнинг ўзига “Ўзлик”нинг икки сонини бағишлаймиз, Манкент ҳақида ҳужжатли фильм яратамиз, туман оқсоқолларини тўплаб суҳбат уюштирамиз… Йўқ, чол синини бузай демайди. Хўп, бўлмаса, қанча десангиз, пулини берайлик, долларда? Йўқ, байроқ халқнинг мулки экан, сотилмайди. Камина ҳам чоллар билан гаплашишга устаси фаранг бўлиб кетганман, Рустам ака ҳам қўллаб турди, буни ҳам бурчакка қисиб боравердик. Охири у юмшагандек бўлди, майли, мен халқимизнинг олдидан бир ўтай, туман оқсоқоллар кенгашига келганингизни айтиб, розилигини олай, сизни бу ерда ҳамма танийди, йўқ дейишмайди, лекин ҳозир эмас, кейин ўзим олиб бораман, Тошкентда иккита фарзандим туради, шуларникига борганда, ўзим сизга телефон қиламан…\nМаъқул дейишдан бошқа илож йўқ. Чолга байроқни олиб боргунча ҳам бунақа кўргазмадан олиб, эҳтиётлаб қўйишни илтимос қилиб Сайрамга қайтдик. Яна Мираҳмад акага учрашдик. Мираҳмад ака ҳикоямизни эшитиб, бошини чайқаб қолди, бизга таскин берди. Бу қув бобойни кўпчилик бўлиб ўртага оламиз, инсофга чақирамиз, ишқилиб, байроқни сизга етказамиз, деди. Гулпошша опанинг Аҳмаджон деган укаси йўқлаб келди, у ҳам дардимизга шерик бўлди, бир пиёла чой қилиб берди, катта тадбиркор одам экан, ҳаммага таниқли, у ҳам бизни умидлантирди. Энди сизнинг келганингизни халқимиз ўз кўзи билан кўрсин, байроқни ўзингизга беришимизга ишонсин деб, бир катта маъракага олиб борди. Ана кўрдингизми одамларнинг ҳурматини, Худо хоҳласа, байроқ сизники, етказамиз, деб кузатиб қолди тадбиркор дўстимиз ҳам.\nБарибир, кайфиятимиз тушиб, “Эсперо”ни Тошкент йўлига солдик.\nҲеч ишни битиролмай қайтдиг-у, лекин у ёқда катта ҳаракатлар бошланиб кетди. Тадбиркор дўстимиз Манкентга бориб, чолга хўп ишлов берган, чол бизга берган ваъдасини пеш қилиб, бошқа гапга унамаган. Мираҳмад ака гапни туман оқсоқоллар кенгашига қўйган, чолни ўртага олишган, ҳаммамиз рози, беринг Тошкентга деб, чол бу ерда ҳам ваъда билан чап берган. Бу ёқдан режиссёримиз Маҳкам ака Муҳамедов ҳам аралашди. Бир неча марта бориб келди, ўз туғилган қишлоғи Қорабулоқ қарияларини ҳам ишга солди, чол тушмагур ўша журналистга айтган гапим – гап, шу гапимда турибман, ўз қўлим билан обориб топшираман деяпман-ку, деган гапини такрорлашдан бу ёққа бир қадам ҳам силжимаган. Кўп одамлар аралашди, кўп уринишлар бўлди, чол ҳам қайсарларнинг қайсари экан, ҳеч кимга бўй бермади.\nҲатто бир куни бир одам келди, қайси тоифадан эканини айтмай, ҳар қалай, тутган жойидан кесадиганлардан, шу киши, ука, музей директори сизга ўхшаганнинг ўнтасига дарс беради, сувга олиб бориб, суғормай қайтариб келадиган одам, шунинг учун мен йигитларимга айтай, кечаси музейга тушиб, байроқни олсинлар, бир-икки кунда қўлингизда бўлади, деди. Менинг кайфим учиб кетди, шундай табаррук байроқни ўғирлатишга… очиғи, гуноҳидан, Туркистон аҳлининг кўнглини оғритишдан қўрқдим. Ўзим тушмаганим билан, ким туширганини билади-ку одамлар деб ўйладим. Йўқ, дедим ўшанда, ҳозирлари ўйлаб афсус ҳам қилиб қўяман, унинг гапи тўғри эди…\nКутиб юравердим, одамларнинг ҳаракати тўхтаганидан ва айни пайтда Нормамат аканинг келишидан дарак йўқ. Орадан анча муддат ўтди.\nМаҳкам акага яна Манкентга бориб келсамми, деган эдим, у киши йўқ, борманг, боролмайсиз ҳам – Қозоғистон ҳудудига киришингиз билан ҳибсга олинасиз, деди. Ий-э, бовурларимизга қарши нима қилибман, деб ҳайрон бўлдим. Байроқ йўқолган, ана шу йўқолиши юзасидан жиноий иш очилган, айбланувчилар орасида сиз ҳам борсиз, деди Маҳкам ака.\nКўп эмиш-мемишлар чиқди: байроқни музей директори пуллаган, байроқ чет элга чиқиб кетган, байроқ у ёқда кимнингдир шахсий коллекциясида, байроқни олиб яна бекитиб қўйишган, бир куни чиқиб қолади… Биласиз-ку, бунақа пайтлари ишнинг тепасида ўзлари тургандек тўқиб ташлайверадилар.\nЯқинда Гулпошша опадан сўрадим: йўқ, янги гап йўқ. Байроқ ўзидан кейин кўп миш-миш қолдириб, изсиз ғойиб бўлган.\nБизнинг уни излаб борганимиз, деворга қоқилган ҳолида кўрганимиз, қув чолни кўндиришга уринганларимиз энди бир чўпчакка ўхшаб қоляпти.\nҲангома бахтли якун топмагани учун узр албатта. Лекин кўнгилда умид сўнмайди: балки бу муқаддас байроқ орадан эллик-юз йил ўтиб яна кимнингдир сандиғидан чиқиб қолар, ҳар ҳолда соҳибқирон бобомиз буюк мутафаккир яна бир бобомиз қабрига ёпган, халқимизга мерос қолган ноёб осори атиқа шундай йўқолиб кетавермас, уни йўқотиб юбориш гуноҳи азим эканини, бунинг қиёматда бўлса ҳам жавоби борлигини қўли эгрилар ҳам билар…\nЯна умид шуки, уни ўғирлаган бўлсалар, демак, қадр-қимматини билганлар, йўқотиб юбормайдилар, сотган бўлсалар, катта пулга, уни олган одам ҳам нимани олаётганини билган, авайлаб асрайди ва ҳоказо-ҳоказо. Энди бу ёғи чиндан кўнгилни юпатадиган ривоятлар.\nЛекин ўкинч ўша-ўша – кўплашиб шундай табаррук мулкимизни олдириб ўтирганимиз…\n← Аввалги Аввалги Макс Адлер. Уйқу арафаси (ҳажвия)\nКейинги → Кейинги: Муҳтарама Туркой (1957)


Гвардиолани даври ўтди деганлар ўқисин\n3 февраль, 2021, 17:10\nSPORTS.uz Замонамизнинг энг кучли мураббийларидан бири ҳақида фикр юритади.\n2020 йил «Манчестер Сити» учун омадли якунланмади. Жамоа йил сўнгида турнир жадвалининг кучли тўртлигида йўқ эди. Кераксиз ўйинларда очко бой берилиши, омадсиз старт сабабли, мутахассислар Пепнинг даври якунланаётганини тахмин қила бошлади.\n30 декабрь санасида «Globe Soccer Awards» испаниялик мураббийни XXI асрда фаолият олиб борган энг кучли мураббий, деб эълон қилди. Гвардиола ўтказилган сўровномада Фергюсон, Моуриньо ва Зиданни ортда қолдирди. Бу ютуқ қаҳрамонимизни ўз кучига бўлган ишончини қайтариб берди. Январь ойидан вазият яхшиланишни бошлади.\nЖамоа Англия лига кубоги баҳсида «Манчестер Юнайтед»ни мағлуб этиб, финал йўлланмасига эга чиқди. Бу Пеп бошчилигидаги "Сити"нинг кетма-кет 4-финали. Бундан 40 йил аввал, «Ливерпуль»гина бу трюкни амалга оширган эди.\nКейин АПЛ учрашувларидаги омадли серияга старт берилди. Умумий ҳисобда «Сити» кетма-кет 12 та ғалабага эришди. Тўплар нисбати 31:3. Бу рекордни «шаҳарликлар» 141 йил ичида илк бор амалга оширди. Январь ойида Гвардиола шогирдлари кетма-кет 9 та ўйинда ғалаба қозонишга муваффақ бўлди. Бу 1888 йилда йилдан бери ташкил этилаётган мусобақа тарихидаги энг яхши натижага айланди.\nАПЛнинг навбатдаги турида «Сити» «Бёрнли» билан куч синашади. Агар жамоа ғалаба қозонса, серия давом этади. Пеп бу орада ўз мураббийлик юбилейини нишонлади. У фаолиятидаги 500-ғалабаси тантана қилди. 2008 йилда мураббийликка қадам қўйган мутахассис 673-бор жамоасини майдонга бошлаб тушган. Бундан кўриниб турибдики, қаҳрамонимиз ўз жамоалари иштирокидаги учрашувларнинг 74 фоизида ғалаба қозонган.\n«Бу осон бўлмади. Қанчалар оғир бўлишини тасаввур қилган эдик, бироқ ҳаракат қилишда давом этдик. Қаторасига 12 та ғалабадан сўнг ҳам йигитлар ғалабага чанқоқ. Биз учрашувларда «Сити» либосида тўп сурганимиз учун ғалаба қозонмаяпмиз. Бунинг учун футболчиларим майдонда жанг қилмоқда.»\n"Sky Sports" нашри учун берган интервьюсида Пеп клубнинг январь ойидаги фантастик учрашувлари сабабини келтириб ўтди.\n«Менга бизнинг ўйинимиз жуда ёқмоқда. Биз аввалги ўйин моделимизга қайтяпмиз. Энди вингерлар янада кенгроқ ҳаракат қилмоқда. Қолган барчаси футболчиларнинг маҳорати. Мавсум бошида улар бир хил формада эмас эди. Шу боис, ўйинимизда стабиллик етишмади. Ўйлашимча, мавсум стартида биз тўп билан жуда кўп масофа босиб ўтишга уриндик. Энди эса, пастроқ темп билан ўйин натижасига таъсир кўрсатяпмиз».\nCўнгги ўйинларда «Сити»нинг сермаҳсуллиги ошгани рост. Қарши ҳужумлар сабабли мавсум стартида бой берилган очколардан тўғри хулоса чиқарган Пеп эҳтиёткорроқ ҳаракат қилмоқда. 18 январь санасида 50 ёшни қарши олган қаҳрамонимиз мавсумни кўтаринки кайфиятда якунлаш илинжида. У клуб турнир жадвалида ўз ўрнини яхшилаб олгач, мағлубиятсиз серияни 19 та (барча мусобақаларда) ўйинга етказиб олди.\n"Clubelo" интернет портали эса, уни айни дамдаги дунёнинг энг кучли мутахассиси, деб эълон қилди. Омадсизликлар ортида келган яхши янгиликлар Гвардиоланинг ҳам кайфиятига таъсир қилган кўринади. У ўз туғилган кунидан 1 ҳафта ўтиб, инглиз нашрларига каттагина интервью берди. Ушбу суҳбат чоғида испаниялик мураббий келажак режалари ҳақида маълум қилди.\n«Албатта, вақт ўтиши билан кучлироқ мураббийга айланиб боряпман. Бу - ҳақиқат. Бизнинг соҳамизда тажриба қўл келади. Авваллари тез орада мураббийликни тарк этишимга ишончим комил эди. Энди эса, ўз фикримни ўзгартирдим. Ҳозир 50 ёшдаман. Бу фикрлаш ва катта ғалабалар қозониш учун энг қулай палла. Тақдир инъом этган имкониятларни кўкка совурмаслик учун олдинга қадам ташлашда давом этмоқчиман».


2016 йил Умумий йиғилиш тўғрисида Эълон - «Uchqo`rg`on don mahsulotlari» AJ\n2016 йил Умумий йиғилиш тўғрисида Эълон\n27.12.2016 11:22:00 - 27.12.2018\n“Учқўрғон дон маҳсулотлари” акциядорлик жамияти акциядорлари диққатига !\n“Учқўрғон дон маҳсулотлари” акциядорлик жамияти акциядорларининг 2016 йил молия-хўжалик фаолияти якунларига бағишланган навбатдаги умумий йиғилиши 2017 йил 16 май куни соат 10:00 да Учқўрғон шаҳри, Парда Турсун кўчаси, 1-уйда жойлашган жамият мажлислар залида бўлиб ўтади.\n1. Жамиятнинг 2016 йил якунлари бўйича жамият кузатув кенгаши раисининг ҳисоботи.\n2. Жамиятнинг 2016 йил молия-хўжалик фаолияти якунлари ва бизнес-режасининг бажарилиши тўғрисида жамият бош директори ҳисоботи.\n3. Жамиятнинг 2016 йил якунлари бўйича жамлама бухгалтерия баланси, молиявий натижалар тўғрисидаги бош ҳисобчи ҳисоботи.\n4. Жамият тафтиш комиссияси ҳисоботи.\n5. Жамиятнинг 2016 йил молия-хўжалик фаолияти якунлари бўйича ўтказилган ташқи аудиторлик хулосаси ва 2017 йил учун ташқи аудиторлик ташкилотини танлаш, унга тўланадиган ҳақ миқдорини белгилаш.\n6. Жамиятнинг 2016 йил якуни бўйича олинган соф фойдаси тақсимоти ва акциядорларга тўланадиган дивиденд миқдорларини белгилаш.\n7. Акциядорлик жамияти молия-хўжалик фаолиятини юритиш учун 2017 йилга мўлжалланган, кузатув кенгаши йиғилишида маъқулланган бизнес-режасини тасдиқлаш, фаолиятининг асосий йўналишлари қилиб белгилаш.\n8. Жамият ижроия органи раҳбарини ишга ёллаш тўғрисидаги меҳнат шартномасини бир йил муддатга узайтириш.\n9. Жамият кузатув кенгаши таркибига киритилаётган номзодларни кумулятив овоз бериш бюллетени орқали сайлаш.\n10. Жамият тафтиш комиссияси аъзоларини таркибига киритилаётган номзодларни кумулятив овоз бериш бюллетени орқали сайлаш.\n12. “Акциядорлик жамиятлари ва акциядорларнинг ҳуқуқларини ҳимоя қилиш тўғрисида”ги қонуннинг 51-моддаси 4-хатбоши, 2016 йил 25 апрелда киритилган ўзгартиш ва қўшимчаларга биноан тўлов муддати ўтган, ҳисобланган, тўланмаган (олинмаган) дивиденд маблағларини жамият фойдасига олиш тўғрисида.\n13. Жамиятда қабул қилинган “Корпоратив бошқарув кодекси” тамойиллари талабларидан келиб чиқиб, жамиятда бир қатор ички меъёрий ҳужжатлар, яъни “Умумий йиғилиш тўғрисида”, “Кузатув кенгаши тўғрисида”, “Тафтиш комиссияси тўғрисида”, “Ички аудит тўғрисида”, “Ижроия органи тўғрисида”, “Саноқ комиссияси тўғрисида”, “Ахборотлар сиёсати тўғрисида”, “Ички назорат тўғрисида”, “Манфаатлар қарама-қаршилиги тўғрисида” ва “Дивиденд сиёсати тўғрисида”ги низомларни қабул қилиш тўғрисида.\n14. Қабул қилинган қўшимча қонун ҳужжатлари, низомлар асосида жамият уставига ўзгартиш ва қўшимчалар киритиш тўғрисида.\nЖамият акциядорлари умумий йиғилишга шахсини тасдиқловчи ҳужжат, вакиллар эса нотариал тартибда тасдиқланган ишончнома билан келишлари шарт. Акциядорларнинг рўйхатга олиш соат 8:30 дан бошланади.\nУмумий йиғилишни ўтказиш учун жамият акциядорларига хабар қилиш реестри 2017 йил 4 май ҳолатига, йиғилишда қатнашиш учун акциядорлар реестри ёпиладиган сана 11 май 2017 йил ҳолатига шакллантирилади.\n“Учқўрғон дон маҳсулотлари” акциядорлик жамияти 31.12.2016 йил ҳолатига бухгалтерия жамлама баланси\n23 504 862\n7 681 726\nАсосий воситалар қолдиқ қиймати.\n15 823 136\n1 843 625\n17 707 675\n25 197 990\n62 468 758\n28 654 317\n10 846 499\n1 674 581\nБошқа узоқ муддатли қарзлар\nШўъба ва қарам хўжалик жамиятлари қарзи\nСолиқ ва мақсадли жамғармаларга тўлов бўйича қарзлар\n12 383 451\nБошқа дебиторлик қарзлари\n3 667 957\nМақсадли жамғармаларга тўловлар бўйича қарзлар\n7 168 701\n19 477 030\nШўъба ва қарам жамиятларнинг қарзи\n80 473 919\n69 527 277\n98 181 594\n2-шакл (минг сўм ҳисобида)\nМаҳсулот сотиш (иш, хизмат)дан тушган соф тушум\n65 310 663\nСотилган маҳсулот (иш ва хизмат)ларнинг ишлаб чиқариш таннархи\n58 805 995\n6 504 668\n4 350 672\nУмумхўжалик фаолиятининг фойдаси\nСолиқ тўлашга қадар умумий молиявий натижа\n“Учқўрғон дон маҳсулотлари” акциядорлик жамиятига 2016 йил молия-хўжалик фаолияти юзасидан ижобий фикр билдирилган аудиторлик\nБуютмачининг манзили: Наманган вилояти, Учқўрғон тумани, Парда Турсун кўчаси, 1-уй.\nҲисоб рақами: 20 210 000 300 209 682 001,.МФО: 00246, “Агробанк” АТБ Учқўрғон филиали, СТИР 200 062 812. ХХТУТ 19 211.\nАудиторлик ташкилоти: МЧЖ шаклидаги “Давр” аудиторлик ташкилоти.\nАудиторлик ташкилотининг бош директори - Мухитдинов Хуснитдин Толипович.\nҲисоб рақами: 20 208 000 900 208 423 001, “Асака” ДАТ банки Наманган бўлими, МФО 00231. СТИР: 200 050 179, ХХТУТ: 84400, Тел.: (0369) 227 05 84.\nЎзР Адлия вазирлиги томонидан 1993 йил 5 ноябрда рўйхатдан ўтган, ЎзР Молия вазирлиги томонидан 2010 йил 29 ноябрда берилган “ЎзРнинг барча хўжалик юритувчи субъектларида аудиторлик текшируви ўтказиш бўйича аудиторлик фаолиятини амалга ошириш ҳуқуқини берувчи АФ № 00005 рақамли лицензияга эга бўлган МЧЖ шаклидаги “Давр” аудиторлик ташкилоти аудитори Хошимханов Мухторхон Воққосханович. Ўзбекистон Республикаси Молия вазирлиги томонидан 2016 йил 29 октябрда берилган № 05438 рақамли малака сертификатига ва “Учқўрғон дон маҳсулотлари” акциядорлик жамияти билан МЧЖ шаклидаги “Давр” аудиторлик ташкилоти ўртасида 2017 йил 10 январда тузилган 1/05-шартномага мувофиқ, хўжалик юритувчи субъект - “Учқўрғон дон маҳсулотлари” АЖнинг бухгалтерияси томонидан тақдим этилган жамиятнинг ташкилий-ҳуқуқий асослари ҳақидаги ҳужжатлар: айланма ҳисоботи (оборотка), асосий воситалар ва материал ҳисоботлар, дебитор-кредитор қарзлар ва иш ҳақи ҳисоботлари, ишонч қоғози китоби, бошланғич бухгалтерия ҳужжатлари ҳамда молиявий ҳисоботлари (1-шакл “Корхона баланси”, 2-шакл “Молиявий натижалар тўғриси»да ҳисоботлар) ҳамда солиқ ҳисоботларидан иборат 2016 йил 31 декабрь ҳолатига тузилган ҳисоботларнинг ишончлилиги ташаббус тарзидаги аудиторлик текширувидан ўтказилди.\nХўжалик юритувчи субъект раҳбарияти бухгалтерия ҳисоби тўғрисидаги қонун ҳужжатларига мувофиқ молиявий ҳисоботнинг тайёрланиши ва ҳаққонийлиги ҳамда ички назорат тизими учун жавобгардир.\nАудиторлик ташкилотининг жавобгарлиги ўтказилган аудиторлик текширувига асосан ушбу молиявий ҳисобот юзасидан фикр билдиришдан иборат. Мен “Учқўрғон дон маҳсулотлари” АЖнинг илова қилинган молиявий ҳисоботни аудиторлик текширувидан ўтказдим. Аудиторлик текшируви молиявий ҳисобот ва бошқа муҳимлилик жиҳатлари бўйича бухгалтерия ҳисоби тўғрисидаги қонун ҳужжатларига мувофиқлиги ва ҳаққонийлигини баҳолашдан иборат. Мен аудиторлик текширувини аудиторлик фаолиятининг миллий стандартларига мувофиқ ўтказдим. Ушбу стандартлар молиявий ҳисобот жиддий бузиб кўрсатишларга эга эмаслигига етарли даражадаги ишончга эга бўлишини таъминловчи аудиторлик текширувини режалаштиришни ва ўтказишни тақозо этади.\nАудиторлик текшируви аудиторлик далилларни олишга йўналтирилган аудиторлик амалларини ўтказишни ўз ичига олади. Аудиторлик амалларини танлаш бизнинг мулоҳазамизнинг предмети ҳисобланади. Аудиторлик текшируви давомида олинган аудиторлик далиллари молиявий ҳисобот ишончлилиги тўғрисида фикр билдириш учун етарлича асослаб беради деб ҳисоблаймиз.\nБизнинг фикримизча, хўжалик юритувчи субъект - “Учқўрғон дон маҳсулотлари” АЖнинг 2016 йил 31 декабрь ҳолатидаги молиявий ҳисоботи барча муҳимлилик жиҳатлари бўйича унинг молиявий ҳолатини ва молиявий-хўжалик фаолияти натижаларини ҳаққоний акс эттиради ва бухгалтерия ҳисоби тўғрисидаги қонун ҳужжатлари талабларига мувофиқ келади.\nМЧЖ шаклидаги “Давр” аудиторлик\nташкилоти бош директори: Х.Мухитдинов.\n25 апрель, 2017 йил.


Андижон ИИБсининг “тадбиркорларни қийратиб келган” тўрт ходими ДХХ ертўласида сўроқ қилинмоқда\n10 январь кунги махсус селекторда президент Шавкат Мирзиëевнинг алоҳида танқидига учраган Андижон Ички ишлар бошқармасининг камида тўрт нафар ходими мазкур мажлисдан уч хафтача олдин ҳибсга олинди.\nАндижон ички ишлар тизими мулозими¸ қолаверса, ишга бевосита алоқадор маҳаллий тадбиркорларнинг айтишича¸ вилоят ИИБсининг Жиноят қидирув ва терроризмга қарши курашиш бошқармасининг тўрт ходими ҳозирда вилоят ДХХ ертўласида сўроқ қилинмоқда.\n14 январь куни Ўзбекистон Бош прокуратураси Андижон вилояти ИИБ ходимларининг 2018 йил 19 декабрь куни ҳибсга олинганини тасдиқлади.\nАндижонлик тадбиркорлардан бирига кўра¸ вилоят ИИБсининг жиноят қидирув бошқармасининг тўрт хизматчиси хозирда вилоят ДХХси подвалида сақланмоқда.\n“Биринчи ўринбосар Тўланбой (Раззоқов) ишдан олинган¸ устидан жиноят иши қўзғатилган. Жиноят қидирувдаги тўртта опер – Ҳумоюн¸ Одил¸ Ботир ва Шукурлар ДХХ подвалида. Булар кейинги 5 йил давомида УВДни мафия қилиб олган экан. Иши юришган тадбиркорларни 15 суткага қамаб¸ уларни ноинсоний қийноқларга солиб¸ бизнесини бошқа одамга ўтказиб беришга мажбурлаб келишган. Рози бўлмаганларни¸ катта иқтисодий жиноятларда айблаб¸ 15 йиллаб қамоққа тиққан булар”¸ дейди воқеа тафсилотларига яқин андижонлик тадбиркор.\nАндижон ИИБ Жиноят қидирув ва терроризмга қарши курашиш бошқармаси тўрт ходимининг ҳибсга олинганини¸ вилоят ҳуқуқ тизимидаги мулозим ҳам тасдиқлади.\nАндижон ИИБ расмий сайтида подполковник Раззақов Тўланбой Тўхтасиновичнинг 14 январь куни ҳам Андижон вилояти Ички ишлар бошқармаси бошлиғининг биринчи ўринбосари лавозимида экани ëзилган.\nЎзбекистон Бош прокуратураси Андижон вилояти ИИБси жиноят-кидирув бошқармасининг ходими Х.Қосимов ва бошқаларга нисбатан ЖКнинг 206,234 моддалари билан 19.12.2018 йилда Бош прокуратура томонидан жиноят иши қўзғатилиб, уларга қамоқ эхтиёт чораси қўлланилгани ва мазкур жиноят иши тергови Бош прокуратуранинг ўта оғир жиноятларни тергов қилиш юритувида» экани”ни билдирди.\nАндижон вилоят ИИБнинг камида тўрт юқори даражали ходимининг ҳибсга олингани тафсилотларидан хабардор маҳаллий тадбиркорлар¸ ушланганлар қўлида жабр кўрганлардан 150 нафарга яқини ҳозирда расман шикоят қилганини билдирди.


Саноатни ривожлантириш бўйича вазифалар белгилаб берилди | O'zbekiston Respublikasining Avstriyadagi elchixonasi\nЎзбекистон Республикаси Президенти Шавкат Мирзиёев 2 май куни хом ашё ресурсларини чуқур қайта ишлаш, экспортбоп маҳсулотларни кўпайтириш масалаларига бағишланган йиғилиш ўтказди.\nСаноат барча иқтисодиёт тармоқларини жадал ривожлантиришга хизмат қилади. Кейинги йилларда бу соҳа ривожига алоҳида эътибор қаратилиб, юқори технологияли заводлар, технопарклар, ишлаб чиқариш корхоналари ташкил этилди. Ўтган йили саноатда қўшимча қиймат ўсиши 10 фоиздан ошди.\nЛекин диверсификация жиҳатидан қараганда ҳали қилинадиган ишлар кўп. Масалан, саноатнинг 69 фоизи асосан хом ашё ёки бирламчи қайта ишлашга тўғри келади. Экспортнинг 52 фоизини рангли металлар, энергия ресурслари ва ҳўл мева ташкил этади. Бу иқтисодиётда ҳалигача тайёр маҳсулотга нисбатан хом ашё устунлигини кўрсатади.\nЙиғилишда юқори қўшимча қиймат яратувчи ва тайёр маҳсулот экспорт қиладиган саноат корхоналарини кўпайтириш, мавжуд салоҳият ва хом ашё ресурсларидан самарали фойдаланиш масалалари муҳокама қилинди.\nИмпорт қилинаётган товарларни юртимизда ишлаб чиқариш, хом ашёни тайёр маҳсулотга айлантириб сотиш даражаси етарли эмаслиги танқид қилинди. Хусусан, миснинг атиги 25 фоизи қайта ишланмоқда, рухнинг 80, молибденнинг 99, ипакнинг 88, терининг 60 фоизи хом ашё тарзида экспорт қилинмоқда.\nЁки яна бир мисол: 133 минг тонна ўсимлик ёғи импорт қилинган бир пайтда “Ўзёғмойсаноат” уюшмаси корхоналари 48 фоиз қувват билан ишлаётгани, албатта, қониқарсиз ҳолат. Сут ва гўштни қайта ишлаб, кенг турдаги озиқ-овқат маҳсулотлари тайёрлаш соҳасидаги улкан имкониятлар ҳам тўлиқ ишга солинмаган.\nШу боис йиғилишда Иқтисодиёт ва саноат вазирлиги, Қишлоқ хўжалиги вазирлиги, Давлат геология ва минерал ресурслар қўмитасига мавжуд хом ашё базаси ва импорт таркибидан келиб чиқиб, 2019-2021 йилларда саноатлаштириладиган маҳсулотлар рўйхатини шакллантириш вазифаси топширилди.\nДавлатимиз раҳбари кундалик саноат маҳсулотларини кенг ишлаб чиқариш ва кооперацияни ривожлантириш зарурлигини таъкидлади. Юртимизда ишлаб чиқарилаётган ва импорт қилинаётган саноат маҳсулотларини солиштирган ҳолда эҳтиёжни ҳисоб-китоб қилиш тизимли олиб борилмаётгани қайд этилди. Кичик саноат зоналарида кундалик саноат маҳсулотлари ишлаб чиқариш лойиҳаларини кўпайтириш бўйича топшириқлар берилди.\nСаноат ривожида тармоқларни давлат томонидан қўллаб-қувватлаш муҳим омил ҳисобланади. Ўзбекистон Республикаси Президентининг 2019 йил 1 майдаги “Саноат кооперациясини янада ривожлантириш ва талаб юқори бўлган маҳсулотлар ишлаб чиқаришни кенгайтириш чора-тадбирлари тўғрисида”ги қарорига мувофиқ маҳаллий саноат ишлаб чиқарувчиларини давлат харидлари орқали қўллаб-қувватлаш механизми жорий этилмоқда.\nЯна бир муҳим масала борки, бу саноат товарларини етказиб бериш билан боғлиқ. Юртимизда маҳсулотлар таннархида транспорт харажатлари ҳали-ҳануз юқори. Дунёда ушбу кўрсаткич 8-9 фоиздан ошмайди. Шунингдек, маҳсулотларни сертификатлаш ҳам экспортда жуда муҳим омил.\nШундан келиб чиқиб, транспорт хизматлари нархини камайтириш, маҳсулотларни ташқи бозордаги техник сифат талабларига уйғунлаштириш бўйича кўрсатмалар берилди. Ишлаб чиқариш ва сертификатлаш соҳалари мутахассислари малакасини ошириш масалаларига ҳам эътибор қаратилди.\nМуҳокама қилинган масалалар бўйича устувор вазифалар белгилаб берилди.


Абай номли театрда «Корсар» балетининг янги версияси тақдим этилди | Қозоғистон янгиликлари: Сўнгги хабарлар «Kazakh TV» каналида | Kazakh TV\nСайтимизнинг янги шаклига мана шу ҳавола орқали ўтасиз\nАбай номли театрда «Корсар» балетининг янги версияси тақдим этилди\nМусиқа классикаси дурдонаси – «Корсар»нинг янги версияси. Абай номли Қозоқ Давлат академик опера ва балет театри Адольф Адан асари премьерасини ўтказди. Қароқчилар ҳаётидан ҳикоя қилувчи спектакль сценографиясини италиялик рассом Вильям Орланди тайёрлади. Унинг таклифига кўра декорациялар воқеалар ривожи давомида ҳаракатга келади. Бу эса спектаклда янгича саҳна кенглиги ва динамикасини ҳис этишга имкон беради. Янги кўринишдаги «Корсар» балетининг яна бир жиҳати - постановкага қўшимча сифатида ишлатилган видеопроекциялар. Хореография ўзининг серҳаракатлиги билан томошабинни мамнун этиши аниқ.\nГулжан Тутқибаева, постановкачи хореограф, қозоғистон республикаси халқ артисти:\n- Аввалги версияда бўлмаган қатор фрагментлар мавжуд. Коданинг гавжум боғда пайдо бўлиши, рақс мизансценалари шулар қаторида. Спектакль драматургияси ҳам ўзгача тузилган. Бизда асосий қаҳрамонлардан бири – Ланкедемнинг қамаб қўйилиши саҳнаси бор. Бош персонаж Одажиоси, кичик Одажио, уни биз ғордаги учрашув, деб атаймиз. Мусиқий материални ҳам ўзимиз яратдик. Менинг ҳисобимга кўра, спектакль анча серҳаракат бўлди. Унга кўпроқ рақс мизансценалари киритилди. Томошабин зерикиб қолмаслиги учун ҳаракатлар узлуксиз давом этишини истадик.\n160 йилдан буён жаҳон саҳналарида машҳур бўлган «Корсар»нинг янги версиясини саҳналаштириш театр балет труппаси яккахонлари учун байрамга айланди. Чунки янги талқинда ҳамма нарса янгидан яратилган, мусиқадан тортиб, Россия халқ рассоми Вячеслав Окунев тайёрлаган либосларгача. Ўз роли ҳақида яккахон Рахим Даиров илҳом билан ҳикоя қилади.\nРахим Даиров, етакчи яккахон:\n- Бу роль жуда қизиқарли, мазмундор. Қароқчиларнинг эркин, бир мунча ёввойилигини ҳисобга олганда ҳам. Мен Конрад партиясини ижро этаман. У бир оз романтик, драматик. Чунки етакчи сифатида қароқчиларни ўз атрофига жамлаши зарур. Ушбу спектаклда унинг севгилиси Мидора пайдо бўлади. Мазкур партияда романтик сифатида чиқиш зарур. Қизиқарли ва кўпқиррали роль.\nТаъкидлаш жоизки, «Корсар» асари жаҳон балетининг олтин жамғармасига киритилган. У шу номдаги Байрон поэмаси либреттосига асосланган.\nЛондонда Абай қўшиқлари инглиз тилида чоп этилди\nЮНЕСКО Абайнинг 175 йиллиги муносабати билан мурожаат қабул қилди\n«Минг бола» маданий-маърифий лойиҳаси ғолиблари тақдирланди\n«New Music Generation-2020» халқаро танловида гала-концерт ташкил қилинди


Хадича «Ёлғиз қиз»га клип суратга олди (фото) » Ўзбекистон янгиликлари – Zamin.uz\nКуни кеча истеъдодли хонанда Хадича “Ёлғиз қиз” номли янги қўшиғига клип суратга олдирди.\n– “Ёлғиз қиз” қўшиғининг ғояси ўзимга тегишли, оилада ёлғиз қиз фарзанд бўлганим учун бу мавзу менга бегона эмас. Қўшиқ ғоясини истеъдодли шоир Ҳушнуд Дарвешга айтганимда, “хўп” деди-ю, эртасигаёқ шеърни жўнатди, – дейди Хадича.\n– Клипга ёш истеъдодли, дебютант актёрларни таклиф этдик. Уни ранг-баранг, табиий фонлар билан бойитиш учун университет, талабалар ётоқхонаси, темир йўл каби бир нечта объектларни танладик, – дейди клип режиссёри Жамшид Исакхўжаев.\nКлип сюжети ҳақида кўп гапирмаймиз. Яхшиси, премьерани кутинг ва холис баҳони ўзингиз беринг!\nБош саҳифа » Маданият » Хадича «Ёлғиз қиз»га клип суратга олди (фото)\n08:30 ВИА «Мароканд» гуруҳининг аъзоси фарзандли бўлди (фото, видео)\n22:06 Валижон Шамшиев: «Капалакка айланган дадам» (Видео)\n20:52 Жасур Умировники эканлиги тахмин қилинган Porsche «Москвич» билан тўқнашгани хабар берилди